Žihadielko už priletelo
Priletela Včielka Maja, nové ihrisko už funguje
Nové ihrisko stojí za Domom služieb pri ulici Ľuda Zúbka. Otvorenie sprevádzal celodenný program s Včielkou Majou, Trpaslíkmi a súťažami. Zabavil nielen deti z Dúbravky. Veríme, že ihrisko bude slúžiť čo najdlhšie, Dúbravčania ho spoločne vyhrali v celoslovenskej súťaži .
Dúbravka sa spojila, aby vyhrala nové detské ihrisko od firmy Lidl. Otvorili ho za Domom služieb pri ulici Ľuda Zúbka.
Prečo je také malé, prečo stojí pri Dome služieb, prečo je blízko vinotéky, prečo, prečo... Otázky, sťažnosti, debaty. Všetko sa však rozplynulo, keď 18. júna priletelo do Dúbravky Žihadielko, nové detské ihrisko od spoločnosti Lidl, a zabavilo stovku detí nielen z Dúbravky.
Usmiate tváre, výskanie, spev, tanec, úlohy, tvorivé dielne, divadielko, ochutnávanie, stretávanie a najmä skúšanie nového ihriska.
Vilko, Flip, Kasandra
Prvý žihadielkový deň sa začal prestrihávaním stužky. Deti vzali do rúk žlté a zelené nožničky a spoločne so starostom Dúbravky Martinom Zaťovičom a zástupcom spoločnosti Lidl Romanom Geletom prestrihli stužku, ktorá ich delila od nového ihriska Žihadielko. Okrem ihriska boli pripravené aj úlohy v rozprávkovom duchu Včielky Maje a jej kamarátov, skúšala sa Vilkova presná muška, v kreatívnych dielňach pracovali Usilovné včielky, skladalo sa Kasandrino puzzle, prechádzala sa Flipova cestička a Majin hrad. Za splnenie úlohy čakalo deti prekvapenie, darček.
Šlo však najmä o spoločný deň prežitý vonku so susedmi, kamarátmi, Dúbravčanmi. Počas celého dňa bežal kultúrny program na pódiu – divadielka, Trpaslíci z RTVS, a sprievodný program v okolí - tvorivé dielničky, skákanie v hrade, alebo na trampolíne, maľovanie na tvár, fotosteny s Majou či vybicyklovanie cukrovej vaty.
Dúbravka porazila aj Prešov či Bystricu
Dúbravka sa zapojila do boja o desať ihrísk, ktoré na Slovensku stavia spoločnosť Lidl. O ihriská bojovalo až 96 miest, podľa počtu obyvateľov rozdelené do piatich kategórií. Dúbravka to tak nemala ľahké a ocitla sa v jednej kategórii (nad 29-tisíc obyvateľov) spolu s veľkými mestami – Prešov či Banská Bystrica. „Veľmi si preto cením úspech a snahu Dúbravčanov,“ poďakoval starosta. Zozbierali spolu až 77 499 hlasov. Nech nové ihrisko zabaví čo najviac detí a slúži čo najdlhšie... Aj to však závisí od nás, Dúbravčania.
Text a foto: Lucia Marcinátová
Študenti, mamičky, seniori. Jedáleň spája generácie
Vďaka vyššiemu príspevku sa dôchodcovia hlásia na stravovanie. Viaceré zariadenia budú variť aj počas letných prázdnin.
Minul nás starší pán s plátenkou v ruke, druhý senior s obedárom, a pred školou zbadáme usmiaty pár Dúbravčanov, manželov Brunovských. Krátko pred pravým poludním okolie Strednej priemyselnej školy Karola Adlera ožíva. Dovnútra nechodia študenti, ale seniori. 
Pridávame sa k manželom Brunovským, aby sme zistili nielen to, ako varia v tunajšej školskej kuchyni, ale aj ako funguje služba stravovania seniorov. Na obed zašlo aj vedenie mestskej časti starosta Martin Zaťovič so svojím zástupcom Ľubošom Krajčírom.
Stredná priemyselná škola je len jednou z možností, kde sa môžu seniori stravovať. Zámerne sme si ju vybrali, keďže medzi seniormi patrí k najobľúbenejším, a podávať obedy bude aj počas prázdnin. Po zvýšení príspevku na stravovanie  stúpol počet dôchodcov, ktorí chodia na obedy.  V priestoroch školy sme si boli overiť, ako to funguje. 
Bolo príjemné sledovať spájanie generácií – seniori spolu pri stole, učitelia, mladí študenti, no aj mamičky na materskej. Rozhovory, zážitky, príjemná atmosféra, dobré jedlo.
Aj tento príspevok je forma pomoci. Rôznym podobám pomáhania venujeme aj dnešnú tému čísla. Pomáhať sa totiž dá aj maličkosťami, úpravou priestorov sociálneho oddelenia či poskytnutím možnosti deťom zo sociálne slabších rodín chodiť na plaváreň.            
 Lucia Marcinátová
Študenti, mamičky, seniori. Jedáleň spája generácie
Aj počas leta budú variť niektoré jedálne. Vyskúšali sme, ako varia
Deň vopred sme si telefonicky objednali, vybrali z jedálneho lístka, teraz sme si v školskom bufete vybrali lístky a zaplatili. Vedúca bufetu nám ochotne vysvetlila, ako to funguje. Nebol problém, že nie sme žiaci, ani seniori, ktorí dostávajú príspevok na stravovanie. Nahlásiť sa dá najneskôr do ôsmej rána.
„Seniori chodia pravidelne, no často vidieť aj mamičky na materskej, alebo ľudí, ktorí v Dúbravke pracujú,“ opisuje.
Pri stoloch sedeli seniori osamote, ale aj v skupinkách, stretli sme i mladú mamičku s dieťaťom.
Mali sme šťastie aj na stretnutie s Jánom Podoláko, jedným z najpo-
prednejších slovenských etnológov, významného Dúbravčana, ktorý tento rok oslavuje 90-tku. Do jedálne prišiel s obedárom. 

Niekoľkonásobný nárast
Záujem seniorov o stravovanie teší. Zvýšenie príspevku, ktorý mestská časť poskytuje od začiatku tohto roka, pomohol. Seniorov na obedoch nie je tak ako pred tým, len niečo nad dvadsať,  ale viac než sto. 
Príspevok pre dôchodcov s trvalým pobytom v Dúbravke od januára je buď 1,50 eura, 80 alebo 40 centov na jeden stravný lístok. Koľko, ktorý senior dostane, závisí od výšky dôchodku. 
Dúbravčania s dôchodkom do 300 eur dostanú najvyšší príspevok, čiže 1,50 eura, od 301 do 400 eur je to 80 centov a od 401 do 500 eur 40 centov. 
Pri vyšších dôchodkoch žiadosť o príspevok mestská časť zamieta.
Okrem navýšenia príspevku rozšírila mestská časť aj možnosti stravovania v Dúbravke. 
Obedovať môžu dôchodcovia na všetkých dúbravských základných školách – Pri kríži, Beňovského, Sokolíkova aj Nejedlého, na Strednej elektrotechnickej škole na ulici Karola Adlera, v zariadeniach Domova jesene života na Hanulovej a v Domove Pri kríži a tiež v Náruči záchrany  Senior & Junior na Fedákovej.  
Najväčší záujem je o stravovanie na strednej elektrotechnickej škole a na Základnej škole Sokolíkova. Výšku stravnej jednotky si určujú zmluvné zariadenia samostatne.
Bežná cena bez príspevku je na škole Karola Adlera 2,60 eura, dôchodcovia majú lístok o desať centov lacnejší. Po príspevku, ktorý poskytuje mestská časť, majú dôchodcovia obed ešte lacnejší, v závislosti od výšky dôchodku.
Cez leto
Stravovať sa možno v Dúbravke aj počas letných prázdnin. Fungovať by v lete mala  jedáleň na Základnej škole Sokolíkova, na Strednej elektrotechnickej škole na ulici Karola Adlera, v zariadeniach Domova jesene života na Hanulovej a v Domove Pri kríži a tiež v Náruči záchrany  Senior & Junior na Fedákovej.
Seniori, ktorí sa počas leta stravujú v iných školských zariadeniach, no chceli by využívať obedy aj počas prázdnin, musia zmenu nahlásiť na Oddelení sociálnych vecí a zdravotníctva na Žatevnej 4.
Starosta  Martin Zaťovič so svojím zástupcom Ľubošom Krajčírom ochutnali na obed zapekanú fazuľku so syrom, pozrieť si možnosť stravovania prišla aj mestská poslankyňa, manželka starostu Zdenka.
Medzi obedom sa tak preberali pracovné i obedové témy. 
Manželia Brunovskí prezradili, že na obedy na Adlerku chodia už viac než dva roky. Sú spokojní.  A pri pohľade na jedáleň a reakcie ľudí zisťujeme, že nie sú sami.
Lucia Marcinátová
Kurz ukázal nové techniky prvej pomoci
Po  navštevovaných počítačových kurzoch, prednáškach o bezpečnosti, pokračovala mestská časť s praktickým vzdelávaním seniorov, a to kurzom prvej pomoci.
Nikdy nevieme kedy budeme potrebovať pomoc iných a či niekto nebude potrebovať tú  našu. V situácii, keď  je potrebné promptne sa rozhodnúť, je nemenej dôležité postupovať správne. 
Toto bola jedna z motivácií, vďaka ktorej v pondelok  6. júna prebehol v Dúbravke kurz prvej pomoci pre seniorov.  
Na jeho organizácii sa podieľali - Krajina záchrancov pod záštitou Slovenského Červeného kríža, Svetová zdravotnícka organizácia, spoločnosť Pfizer, agentúra Seesame, Oddelenie sociálnych vecí a zdravotníctva mestskej čast, Rada seniorov v Dúbravke v zastúpení jej koordinátorky Zuzany Markovej a miestna organizácia Slovenského červeného kríža v zastúpení Evy Sklenář.
Zasadačka miestneho úradu na Žatevnej 4 sa naplnila, kurz sa začal prednáškou o nových technikách v oblasti podávania prvej pomoci. Potom teóriu vymenilo skúšanie, teda nacvičovanie na resuscitačných modeloch.
 „Magické číslo je 30 ku 2, tridsať stlačení hrudníka a dva vdychy,“ približovala Jana Sušková, riaditeľka územného spolku SČK Bratislava.  „Keď je človek v bezvedomí a nedýcha, okamžite treba začať s resuscitáciou.“ 
O kurz bol veľký záujem, mestská časť chce preto vo vzdelávaní pokračovať v budúcnosti aj na školách.
Text a foto: Zuzana Morávková

Aby peniaze nerozhodovali  o detskej radosti
Pre deti z rodín s neľahkou finančnou situáciou zorganizovala Dúbravka plávanie. Záujem bol nízky.
Sobotné doobedie, trojdráhový bazén a dve hodiny len pre seba. Takú možnosť dostali deti z rodín s neľahkou finančnou situáciou v Dúbravke.  Mestská časť pozvala totiž deti do zariadenia komunitnej rehabilitácie Gaudeamus plávať.  
Kúpila permanentky, zabezpečila kúpacie čapice, zorganizovala akciu.  V júni bola premiéra.
Bazén však zíval prázdnotou. Nezáujem prekvapil, aj zabolel.  Plávanie zorganizovala Dúbravka pre deti zo sociálne slabších rodín vo veku od 3 do 12 rokov, ktoré miestny úrad eviduje.
Rozdelili ich do  dvoch skupín po pätnástich, každá skupina mala mať hodinu k dispozícií trojdráhový bazén.  Plávať však prišla len jediná rodina, ktorá si tak užila celý voľný bazén. Mestská časť sa rozhodla venovať im zostávajúce vstupy na jednej z permanentiek. 
Pre deti zo sociálne slabších rodín zorganizovala vlani Dúbravka zbierku školských pomôcok, pred Vianocami tiež zbierku hračiek, o obe bol veľký záujem.
(zm, lum)
Priletela Včielka Maja, nové ihrisko už funguje
Dúbravka sa spojila, aby vyhrala nové detské ihrisko od firmy Lidl. Otvorili ho za Domom služieb pri ulici Ľuda Zúbka.
Prečo je také malé, prečo stojí pri Dome služieb, prečo je blízko vinotéky, prečo, prečo... Otázky, sťažnosti, debaty. Všetko sa však rozplynulo, keď 18. júna priletelo do Dúbravky Žihadielko, nové detské ihrisko od spoločnosti Lidl, a zabavilo stovku detí nielen z Dúbravky.
Usmiate tváre, výskanie, spev, tanec, úlohy, tvorivé dielne, divadielko, ochutnávanie, stretávanie a najmä skúšanie nového ihriska.
Vilko, Flip, Kasandra
Prvý žihadielkový deň sa začal prestrihávaním stužky. Deti vzali do rúk žlté a zelené nožničky a spoločne so starostom Dúbravky Martinom Zaťovičom a zástupcom spoločnosti Lidl Romanom Geletom prestrihli stužku, ktorá ich delila od nového ihriska Žihadielko. Okrem ihriska boli pripravené aj úlohy v rozprávkovom duchu Včielky Maje a jej kamarátov, skúšala sa Vilkova presná muška, v kreatívnych dielňach pracovali Usilovné včielky, skladalo sa Kasandrino puzzle, prechádzala sa Flipova cestička a Majin hrad. Za splnenie úlohy čakalo deti prekvapenie, darček.
Šlo však najmä o spoločný deň prežitý vonku so susedmi, kamarátmi, Dúbravčanmi. Počas celého dňa bežal kultúrny program na pódiu – divadielka, Trpaslíci z RTVS, a sprievodný program v okolí - tvorivé dielničky, skákanie v hrade, alebo na trampolíne, maľovanie na tvár, fotosteny s Majou či vybicyklovanie cukrovej vaty.
Dúbravka porazila aj Prešov či Bystricu
Dúbravka sa zapojila do boja o desať ihrísk, ktoré na Slovensku stavia spoločnosť Lidl. O ihriská bojovalo až 96 miest, podľa počtu obyvateľov rozdelené do piatich kategórií. Dúbravka to tak nemala ľahké a ocitla sa v jednej kategórii (nad 29-tisíc obyvateľov) spolu s veľkými mestami – Prešov či Banská Bystrica. „Veľmi si preto cením úspech a snahu Dúbravčanov,“ poďakoval starosta. Zozbierali spolu až 77 499 hlasov. Nech nové ihrisko zabaví čo najviac detí a slúži čo najdlhšie... Aj to však závisí od nás, Dúbravčania.
Text a foto: Lucia Marcinátová
OLO TAXI – mobilný zberný dvor 
Neviete kam so starým nábytkom, kobercom, matracmi či ďalším objemným odpadom? Bratislavská mestská spoločnosť Odvoz a likvidácia odpadu (OLO) a.s. za vás všetko odvezie a ekologicky zlikviduje. 
OLO TAXI za vás odvezie objemný odpad a odpad, ktorý je možné spáliť v spaľovni, napríklad starý a čalúnený nábytok, skrine, stoličky, stoly, postele, periny či textílie. Táto služba nie je určená na odvoz stavebného odpadu, elektrospotrebičov, biologicky rozložiteľného a nebezpečného odpadu. Cena  je 25 eur s DPH a zahŕňa dopravu, nakládku odpadu vyloženého pred domom, jeho odvoz, vykládku a ekologickú likvidáciu.
Cieľom  služby je v prvom rade poskytnúť občanom Bratislavy pomoc v súvislosti s odstraňovaním objemného odpadu, ktorý je za bežných okolností potrebné odovzdať na zbernom dvore. Obyvatelia ho však často umiestňujú na kontajnerových stojiskách, čím vzniká neporiadok okolo zberných nádob – kontajnerov a ten je správca nehnuteľnosti povinný riešiť dočistením za poplatok. Novou službou by spoločnosť OLO a.s. chcela predchádzať aj vytváraniu čiernych skládok.
Službu si môže objednať každý občan žijúci na území Bratislavy, buď mailom na olotaxi@olo.sk alebo telefonicky na Oddelení služieb zákazníkom, na čísle 02/ 50 110 111 .    	            
(olo)

Spomíname... odišiel jeden z prvých okrskárov
Na konci mája sa Dúbravka rozlúčila so svojím dlhoročným okrskárom Mikulášom Tupým. Odišiel po zradnej chorobe vo veku nedožitých 63 rokov.
Miki, ako ho nazývajú kolegovia pri našom rozhovore, bol podľa nich férový, snaživý a aj nekompromisný.
„Usiloval sa robiť tú prácu tak, ako sa má,“ hodnotil Vladimír Stanko, veliteľ  okrskovej mestskej polície Bratislava IV.  „Viac než 25 rokov odpracoval v policajnom zbore a  po odchode do výsluhového dôchodku prestúpil a prišiel pracovať do mestskej polície.“
Od roku 1999 tak Mikuláš Tupý pôsobil v mestskej polícii, patril k prvým okrskárom v Bratislave. Dúbravka mala doteraz spolu s Mikulášom Tupým troch okrskárov, prázdne miesto chce veliteľstvo mestskej polície pre veľkosť Dúbravky obsadiť náhradníkom. Okrskárovi Mikimu Dúbravka ďakuje za roky práce.	
(lum)
Neprehliadnite!
Opatrovateľská služba v domácnosti  a dovoz obedov:  0905 733 730 v pracovných dňoch  
od 7.30 - 17.00 h.
Pozor!
Bezplatná právna poradňa počas leta prázdninuje

Bezplatná právna poradňa v budove miestneho úradu na Žatevnej 2 bude mať počas júla a augusta prázdniny.  Právnici budú radiť obyvateľom bezplatne opäť v septembri.
Dúbravka sa vďaka nemu dostala na vedeckú mapu Slovenska
Dúbravčan, gestor, zakladajúci člen Národopisného ústavu SAV, Katedry etnografie a folkloristiky na FF UK v Bratislave a periodika Slovenský národopis, Ján Podolák. Tento rok oslávil  90 rokov.

Občas máme tú česť stretnúť profesora Podoláka v Dúbravke na rôznych kultúrnych a spoločenských podujatiach pre seniorov a prehodiť s ním pár slov. No aj touto cestou, prostredníctvom Dúbravských novín, chceme profesorovi zaželať veľa zdravia, tvorivých síl a Dúbravčanom, ktorí ho nepoznajú, ponúkame aspoň možnosť zistiť, kto je Ján Podolák, jeden z najpoprednejších slovenských etnológov.
Narodil sa v roku 1926. Vyštudoval dejepis a národopis na FiF UK v Bratislave, kde aj dlhodobo profesijne pôsobil. Od roku 1997 sa spolupodieľal na vzniku Univerzity sv. Cyrila a Metoda v Trnave, ako aj etnologickej katedry na tomto pracovisku. Do roku 2004 bol jej vedúcim, v rokoch 1999-2002 univerzitu viedol z pozície rektora. 
Špecializuje sa na tematiku venovanú tradičným formám poľnohospodárstva, pastierskym kultúram v Karpatoch a na Balkáne, slovenským menšinám v zahraničí ako aj dejinám národopisnej vedy. V týchto intenciách realizoval početné terénne výskumy na Slovensku i v zahraničí (na Ukrajine, v Poľsku, Rumunsku, Srbsku, Čiernej Hore, Bulharsku, Macedónsku a Gruzínsku). 
Je autorom, spoluautorom resp. vedúcim autorského kolektívu 25 knižných publikácií. Napísal vyše 100 vedeckých štúdií a ďalších vyše 300 príspevkov a odborných prác, publikovaných v domácich i zahraničných karentovaných i nekarentovaných periodikách a zborníkoch. V zahraničí publikoval v Maďarsku, Poľsku, Rakúsku, Bulharsku, Rusku, Nemecku, Veľkej Británii a v USA. K jeho  vedeckým monografiám patria: Pastierstvo v oblasti Vysokých Tatier (Bratislava 1967), Tradičné ovčiarstvo na Slovensku (Bratislava 1982), Tradičné poľnohospodárstvo na Slovensku (Bratislava 2008).  
Ján Podolák je aj jedným z najpoprednejších Dúbravčanov, ktorý sa spolu s kolegami zrejme ako prvý vedecky a komplexne  zaoberal našou obcou, mestskou časťou Dúbravka v publikácii Záhorská Bratislava. Publikáciu zostavoval pred vyše tridsiatimi rokmi, ale dodnes je aktuálna a často citovaná miestnymi historikmi a etnografmi. Vďaka tejto knižke sa Dúbravka takpovediac dostala na vedeckú mapu Slovenska a pre budúcnosť sú v nej zachytené momenty, ktoré už odvial neúprosný čas. 
„Pridávam sa aj ja k želaniu pánovi profesorovi nielen za knižku Záhorská Bratislava, ktorá je pre nás Dúbravčanov taká dôležitá, ale aj za jeho celoživotné dielo, ktoré je dôležité pre celé Slovensko i pre svet,“ želá profesorovi aj starosta Martin Zaťovič.  „Jeho práce z oblasti tradičných foriem poľnohospodárstva a pastierskych kultúr, z oblasti slovenských menšín v zahraničí i dejín národopisnej vedy, sa už dávno stali základnými piliermi slovenskej etnografickej vedy. 
V mene všetkých Dúbravčanov želám pánovi profesorovi mnoho úspechov v ďalšej práci, zdravia a požehnania v pracovnom i každodennom živote.“	
(red)
Čože je to deväťdesiatka...
Denné centrum 2 si počas mája pripomenulo Deň matiek. Na spoločnej oslave v Kultúrnom centre Fontána si však nespomenuli len na všetky maminy, babičky či prababičky, ktoré si zaslúžia vďaku a pozornosť, ale aj na vzácneho človeka Michala Horvátha.  
V máji totiž Dúbravčan Michal Horváth oslávil krásnych 90. rokov. Patrí k najstarším a najaktívnejším členom Denného centra 2.
Na májovom podujatí mu preto nielen členovia centra, ale aj hostia ako dúbravský farár Miroslav Bederka, zagratulovali a zaželali zo srdca všetko dobré. 	
(jk)

Popoludnie jubilantom
Príjemná atmosféra, vydarený program, pozitívna energia a priateľské stretnutia. Také bolo júnové popoludnie venované jubilantom. Už tradične prebehlo v Dome kultúry Dúbravka.  Tentoraz prišlo spoločne osláviť a stráviť poobedie 145 seniorov.
Na úvod dúbravským oslávencom zablahoželal starosta Martin Zaťovič s manželkou Zdenkou, spolu so svojím zástupcom Ľubošom Krajčírom a poslancom Vladimírom Strakom. Nasledovalo krásne tanečné vystúpenie Detského folklórneho súboru Klnka, občerstvenie, posedenie a spoločné chvíle.                                                    Foto: Zuzana Morávková
Náhradné byty: 
Návšteva z národnej rady, petícia aj tlaky na primátora
Výstavba  náhradných bytov trápi nielen obyvateľov z reštituovaných domov, ale aj Dúbravčanov.  Upozorňujú na zhoršenie situácie s parkovaním, začali spisovať petíciu.

Minulý mesiac búrlivá verejná debata v priestoroch miestneho úradu, ďalší mesiac stretnutie pracovnej skupiny k zámeru výstavby náhradných bytov pre ľudí z reštituovaných domov v lokalite Pri kríži, protest ľudí pred magistrátom, tlaky na primátora, petícia Dúbravčanov, a aj návšteva poslankyne národnej rady v Dúbravke.
To všetko sa udialo v súvislosti s plánovanou výstavbou náhradných bytov. Na verejnej debate vedenia mestskej časti, predstaviteľov magistrátu, Generálneho investora Bratislavy, Dúbravčanov i zástupcov združenia Právo na bývanie sa totiž ukázalo, že náhradné byty v Dúbravke odmietajú nielen miestni obyvatelia, ale aj ľudia z reštituovaných domov, lebo to nepovažujú za riešenie ich problému.

Priorita: Nestavať
Ako starosta Dúbravky Martin Zaťovič na debate prisľúbil, zasadla pracovná skupina v súvislosti s výstavbou bytov v lokalite Pri kríži. Stretla sa v predvečer verejného zhromaždenia obyvateľov pred magistrátom, ktoré organizovali Bratislavčania, prevažne z Ružinova, lebo chceli vyjadriť svoj nesúhlas so  zámerom stavať náhradné byty na Čmelíkovej a Astronomickej ulici v Ružinove.
Obyvatelia a aj vedenie mestskej časti spolu s miestnymi poslancami sa v rámci pracovnej skupiny zhodli, že  prioritou Mestskej časti Bratislava – Dúbravka je nestavať objekt náhradných bytov v lokalite Pri kríži. Mestská časť podporuje tiež zmenu zákona a finančné odškodnenie pre ľudí z reštituovaných domov, ktoré momentálne nie je podľa zákona možné. 

Návšteva z NRSR
Do Dúbravky prišla preto aj poslankyňa Národnej rady SR Adriana Pčolinská (Sme rodina - Boris Kollár). Najskôr rokovala s vedením mestskej časti, potom zašla prezrieť si aj pozemok na ulici Pri kríži, kde hlavné mesto plánuje postaviť náhradné nájomné byty.
„Kontaktovali nás obyvatelia zo združenia Právo na bývanie, vtedy začala byť pre mňa problematika aktuálna. Má to niekoľko rozmerov, obyvatelia z reštituovaných bytov nie sú spokojní, prídu sem, kde nebudú vlastníkmi bytu. Najlepším riešením problému výstavby náhradných nájomných bytov v Bratislave by bola finančná náhrada pre oprávnených žiadateľov podľa tabuľkových cien,“ vysvetlila poslankyňa Pčolinská. 
Na konci mája interpelovala ministra dopravy, výstavby a regionálneho rozvoja Romana Brecelyho (nominant #Siete), aby sa pokúsil o legislatívne riešenie. 
Poslankyňa dodala, že už v minulosti boli peniaze na odškodnenie 
týchto obyvateľov vyčlenené v štátnom rozpočte.  Minister má na odpoveď na interpeláciu 30 dní.

Apel na primátora
Na ulici Pri kríži chce magistrát postaviť 68 náhradných bytov, kde je od roku 2014 už aj vydané stavebné povolenie na nájomné byty. 
Objekt chce magistrát stavať bez podzemných garáži a na pozemku, ktorý je v súčasnosti parkoviskom, čím sa zhorší tunajšia situácia s parkovaním.
Práve aj na túto výstavbu náhradných bytov upozorňovali pred budovou magistrátu počas zasadnutia mestského zastupiteľstva Dúbravčania spolu so starostom Dúbravky, mestskými poslancami Zdenkou Zaťovičovou a Jurajom Káčerom a niekoľkými miestnymi poslancami.
Nakoniec primátora Iva Nesrovnala požiadali, aby rokoval s ministrom dopravy, s poslancami národnej rady o zmene zákona o reštituovaných bytoch. Cieľom je odškodniť týchto obyvateľov a náhradné byty tak vôbec nestavať. V Dúbravke majú byty vyrásť okrem ulice Pri kríži aj na ulici Na Vrátkach.
Mestskí poslanci na mestskom zastupiteľstve nakoniec prijali uzne-
senie, aby primátor zastavil prebiehajúce verejné obstarávanie a zdržal sa akýchkoľvek developerských aktivít, vedúcich k výstavbe náhradných nájomných bytov na Astronomickej a Čmelíkovej ulici v bratislavskom Ružinove. Situácia v Dúbravke sa líši tým, že na projekt na ulici  Pri kríži bolo už v roku 2014 vydané stavebné povolenie.

Primátor uznesenie nepodpísal
Primátor Nesrovnal však začiatkom júna oznámil, že uznesenie miestnych poslancov nepodpíše a náhradné byty na Astronomickej a Čmelíkovej tak nezamietne. Argumentuje tým, že by postupoval protizákonne. 
Samospráva taktiež tvrdí, že podľa platnej legislatívy nie je možné zastaviť či zrušiť už vyhlásený postup verejného obstarávania. 
„Mesto je ako medzi dvoma mlynskými kameňmi. Na jednej strane sú občania, ktorí výstavbu vo vybraných lokalitách odmietajú, na druhej strane je zákonná povinnosť, ktorú si mesto jednoducho musí splniť a zabezpečiť občanom, ktorí na to majú nárok, bývanie," dodal primátor.
Podľa neho musí mesto v tejto otázke spolupracovať s obyvateľmi, ale aj so štátom. V závislosti od rokovaní s ministerstvom dopravy, výstavby a regionálneho rozvoja je magistrát pripravený procesy zabezpečenia náhradných nájomných bytov prehodnotiť. 

Termín sa nestihne
Hlavné mesto musí podľa zákona do konca roka 2016 zabezpečiť náhradné nájomné bývanie pre 580 žiadateľov z reštituovaných bytov, inak im bude musieť preplácať rozdiel medzi regulovaným a trhovým nájomným. Táto suma môže dosiahnuť až štyri milióny eur ročne. Isté  je, že termín koniec roka 2016 sa dnes nestíha.
Počas júna vyšli Dúbravčania aj s petíciou za vybudovanie nového parku v lokalite Pri kríži.  Odmietajú zastavanie navrhovaného územia. Požadujú, aby sa  náhradné byty nestavali na pozemkoch ulice Pri kríži a Na Vrátkach, ale aby sa využili pozemky za obrátiskom električiek na Saratovskej.
Lucia Marcinátová
Na slovíčko otvorilo problém zničeného športoviska
Posledné predprázdninové stretnutie so starostom bolo komorné, pokračovať sa má po prázdninách.

Cestou Na slovíčko pár kvapiek, no nakoniec poriadny lejak. Asi aj ten zapríčinil, že na posledné predprázdninové stretnutie so starostom Martinom Zaťovičom pod názvom Na slovíčko, prišlo len pár ľudí. Namiesto terénu sa čiastočne rozprávalo pod strechou, vyšlo sa von, keď kvapiek ubudlo. Pod strechou malej v tom čase ešte ani neotvorenej novej kaviarne pri detskom ihrisku Damborského neďaleko Parku Družba, sa riešil samotný park a jeho okolie, chýbajúce hracie prvky pre starších žiakov, no aj psíčkari, ihriská, dopravné značenie.
Najväčším a asi aj najťažšie vyriešitelným bude športovisko pri Základnej škole Beňovského. Rodia žiakov zo združenia základnej školy prišli s nápadmi, chcú sa uchádzať aj o grant. „Deti z Beňovského nemajú kam chodiť behať, chceme tam vyasfaltovať plochu a dať koše pre basketbal,“ zneli podnety.
Po daždi sme preto vyšli do terénu obzrieť stav ihriska. Pohľad prekvapil a aj možno aj trošku zabolel. Takto môže dopadnúť na Slovensku športovisko, keď nie sú vyjasnené pozemky..
Úrad preto ide preveriť, aký je stav a čo sa dá urobiť.
Neformálne debaty pod názvom Na slovíčko začalo vedenie Dúbravky organizovať na jar minulého roku, stretnutia prebiehali vždy v niektorej z dúbravských kaviarní či reštaurácií. Diskutovalo sa pri minerálke a čaji. So začiatkom jari vyšiel starosta Dúbravky von za ľuďmi. 
Pokračovať so stretnutiami v teréne a aj pod strechou chce starosta opäť po prázdninách.
(lum)
Poďakovanie
Chcem sa poďakovať prostredníctvom Dúbravských novín za príjemný podvečer, ktorý pripravili 18. mája Dúbravčanom žiaci Základnej umeleckej školy Eugena Suchoňa na Batkovej.
So  záujmom sme sledovali milé a pôvabné tanečné vystúpenia - „Tanečné frázy“ žiakov tanečného odboru pod vedením učiteliek Aleny Kováčikovej, Libuše Šetinovej a Ingridy Saňkovej  pod záštitou pani riaditeľky Zuzany Horváthovej.
Plne obsadená veľká sála domu kultúry odmeňovala jednotlivé vy-
stúpenia búrlivým potleskom, ktorý ocenil výkony, choreografiu, kostýmy i scénu, od najmenších žiakov, až po najstarších.
Je dobré, že deti majú možnosť navštevovať školy, ktoré im  poskytujú možnosť zmysluplne tráviť voľný čas.  Želám im  veľa tvorivých síl a šikovných žiakov aj v ďalších rokoch.
Jana Klasová, vedúca Denného centra 2
Mestská polícia vyrazila na mimoriadnu kontrolu psičkárov
Dúbravka nechce zvyšovať dane psičkárom, chce však zefektívniť ich vyberanie a ponúknuť kvalitnejšie služby.

Riadny pes, Dúbravčan so známkou a pobytom v mestskej časti, viacerí psy a ich majitelia bez evidencie, vraj len na návšteve, no aj psičkár - bežec na úniku pred kontrolou mestskej polície. Taká bol veľká kontrola psičkárov, ktorú organizuje mestská polícia po celej Bratislave. Neobišla ani našu Dúbravku. S dvomi hliadkami mestských policajtov sme sa vypravili na obľúbené psičkárske lokality, aby sme videli kontrolu v teréne. Začali sme na lúke pri Kostole Ducha Svätého. 
Kontrola sa zamerala na všetky povinnosti majiteľov psov – čiže pohyb psov na verejnom priestranstve, prihlásenie do evidencie i zbieranie exkrementov.

Beh pred políciou
„Našli sme aj takých psov, ktorí neboli prihlásení, budú riešení miestnym úradom,“ hodnotil akciu vicestarosta Ľuboš Krajčír, ktorý s policajtmi vyrazil do terénu. 
V Dúbravke skontrolovala mestská polícia počas viacerých dní 70 psov.  „Preverovali sme situáciu na všetkých miestach, na ktoré nás upozornili občania a zástupcovia samosprávy,” vraví Ľubomíra Miklovičová, hovorkyňa mestskej polície. „Mestskí policajti  zaevidovali  štyri priestupky. V dvoch prípadoch nebol pes zapísaný v evidencii a v dvoch prípadoch majiteľ psa neodstránil exkrementy.”
Kontrolám sa väčšina psičkárov nebránila, niektorí síce nemali doklady, viacerí psy neboli v evidencii, majitelia tvrdili, že pes je len na návšteve. Prekvapil aj jeden psičkár, ktorý pred policajnou hliadkou začal utekať, ďaleko však neušiel. Na kontrolu preto s policajtmi vyšla aj pracovníčka úradu s aktuálnou evidenciou psov. 
Mestská časť ich eviduje okolo 1930, tento počet sa samozrejme mení, isté však je, že nahlásení nie sú všetci. Niektorí povinnosť obchádzajú, psa majú prihláseného napríklad u rodičov alebo inom meste či dedine, hoci pes býva a pohybuje sa v Dúbravke.
V Dúbravke prevládajú aktuálne malí psy, najviac je yorkshirov, kokršpanielov, potom sú to čivavy a kríženci malého vzrastu.
Zoznam psov zverejnila mestská časť aj na webe dubravka.sk, obyvatelia si tak môžu pozrieť, či sú psy z ich paneláku nahlásení. V zozname je totiž plemeno, farby psa a adresa bydliska.

Zlepšovať služby
„Chodia nám na úrad anonymy, sťažnosti,“ hovorí starosta Dúbravky Martin Zaťovič. Cieľom kontrolnej akcie, nemá byť podľa starostu pohon na majiteľov psov, ale prevencia.„Nechceme v Dúbravke zvyšovať dane psičkárom, no chceme zefektívniť vyberanie dane,“ vysvetlil. „Ak budú ľudia platiť dane, vieme za to psičkárom ponúknuť kvalitnejšie služby. Vieme pridať smetné koše na exkrementy, urobiť výbehy.“
Aktuálne má Dúbravka uzatvorenú zmluvu na vysýpanie 48 psích košov na Dúbravku. Ich počet sa má navyšovať. Voľne dostupné je v Dúbravke teraz len jedno cvičisko na Dražickej ulici. Vlani ho skupina Dobrovoľníci v Dúbravke upravila a obnovila.

Ďalšie kontroly
Podobná kontrolná akcia prebieha vo všetkých mestských častiach, vraví hovorca mestskej polície Peter Pleva. „Mestská polícia môže občanovi, ktorý poruší právne normy, dať blokovú  pokutu do výšky 33 eur.“
Bratislavská mestská polícia ponúka bezplatné konzultácie, ktoré sa týkajú chovu psov i povinností ich majiteľov. Záujemcovia sa môžu obrátiť na kynológa mestskej polície Františka Hrádeka na čísle 0903 233 614.
Mestská polícia chce v podobných kontrolách pokračovať aj v iných časoch počas roka. 

Pohyb psa
Dúbravskí poslanci prijali minulý rok všeobecne záväzné nariadenie o niektorých podmienkach držania psov na území mestskej časti.  
Hovorí aj o tom, že „ak pes znečistí verejné priestranstvo výkalmi, ten, kto psa vedie, je povinný odstrániť výkaly pomocou vhodného obalu. Obal je umiestnený na kontajneri vyhradenom na zhromažďovanie psích výkalov. Ak takýto obal nie je, môže ten, kto psa vedie, odstrániť výkaly aj pomocou iného vhodného obalu. Ten, kto psa vedie, obal s výkalmi po jeho uzavretí vhodí do kontajnera vyhradeného na zhromažďovanie psích výkalov.“
Ak psičkár túto svoju povinnosť ignoroval, dopustil sa priestupku, ktorý rieši mestská polícia blokovou pokutou. 
Nariadenie tiež hovorí napríklad o vodení psa, vymedzuje miesta, kde je voľný pohyb psa zakázaný a tiež miesta, kde je vstup so psom zakázaný. 
Ide o detské ihriská a pieskoviská, psy nepatria ani  do areálu kúpaliska, do oplotených areálov školských a predškolských zariadení, do športovísk a štadiónov prístupných verejnosti, na cintorín, trhoviská a burzy, do areálu parku Park Pekníkova a Pri Horánskej studni, do zdravotníckych zariadení a ich areálov, detských domovov a domovov dôchodcov. 
Ďalšie verejné priestory po Dúbravke sú najčastejšie označované nápisom   na chodníku „Voľný pohyb psa zakázaný“. Ide o také plochy, kam psy môžu, musia však byť na vôdzke.
Na zákaz sú psíčkari upozorňovaní tabuľou či nápisom na zemi, niekde však označenia chýbajú, mestská časť ich preto dopĺňa.
Majiteľ psa môže svojho miláčika jednoducho zaregistrovať na refe-
ráte miestnych daní Miestneho úradu Dúbravka na Žatevnej 4, kde okrem prihlásenia vybaví aj daň za psa. Tlačivá sú k dispozícii na úrade  a aj na webe mestskej časti. 
Nejde predsa o pokutovanie či udávanie psičkarov susedmi z pa-
nelákov, ale o prirodzené nahlásenie. Veď aj pes predsa býva a ako sa hovorí: Aj pes je predsa len človek....
Lucia Marcinátová
Sadzba dane v Dúbravke:
• 35,00  eur ročne za psa chovaného v bytových domoch a za psa, ktorý stráži samostatne stojaci objekt slúžiaci na podnikateľské účely,
• 10,00  eur ročne za psa chovaného v rodinnom dome, za psa bez špeciálneho výcviku, ktorého vlastní občan ZŤP,
• 7,00 eur ročne za psa chovaného v školských a predškolských zariadeniach a za psa chovaného v bytovom dome, ak je vlastníkom alebo držiteľom psa osamelý dôchodca, s ktorým nežije v spoločnej domácnosti ďalšia osoba,
• 15,00 eur ročne za psa, ak je vlastníkom alebo držiteľom psa chovaného v bytovom dome dôchodca, ktorý žije s ďalšou osobou v spoločnej domácnosti.
• 0 eur - od 1. februára 2016 sú od dane na dva roky oslobodené psy Dúbravky, ktoré si majitelia vzali z útulku.
Poď budem ti čítať! Aj Dúbravka čítala deťom
Knižnica v Dúbravke sa zapojila do celoslovenského projektu Poď budem ti čítať! Celé Slovensko číta deťom. Do knižnice prišla Jana Šulková.
Celý život počúvame slová učiteľov, rodičov, blízkych, že kniha je najlepším priateľom človeka. V smútku alebo radosti siahame po dobrej knihe, ktorá nám prinesie uspokojenie. Čo však robiť s našimi deťmi, ktoré žijú v období techniky, digitalizácie a strácajú záujem o čítanie? Aj tomu sa venuje celoslovenský projekt Poď budem ti čítať! Celé Slovensko číta deťom.
Začal s ním  prezident Andrej Kiska v Detskej fakultnej nemocnici na Kramároch, kde čítal deťom z Osmijankových rozprávok. V tomto projekte pokračovali ďalšie mestá ako Banská Bystrica, Trenčín, Trnava a naša dúbravská knižnica nestála bokom.
Tri knižky
Vedúca knižnice  Katrína Suroviaková pozvala preto počas júna mladú slovenskú autorku Janu Šulkovú z malého mesta Vráble, kde vyrastala a tiež žiakov zo ZŠ Nejedlého s učiteľkou Evou Jurenkovou. Spisovateľka je študentkou Univerzity Konštantína Filozofa v Nitre a študuje program Editorstvo a vydavateľskú prax.
Napriek mladosti je veľmi úspešná a vydala už tri knihy - Dievča s maskou, Silnejšia ako osud a Odvrhnutá.
Mladá autorka má veľa záujmov - šport, jazdu na koni, hru na gitaru, tanec, divadlo, film, ale všetko napokon vystrieda čítanie dobrých kníh. Svoje zážitky a pozorovanie ľudí položila na papier len pred dvoma rokmi. Inšpirovala ju k tomu pretvárka, šikana a množstvo nerestí, ktoré denne stretávame medzi ľuďmi.
Jej priateľ grafik  navrhol obálku jej prvej knihy Dievča s maskou, a tak uvidela kniha svetlo sveta a našla dobrú odozvu najmä medzi mladými čitateľmi.
Téma bola aj povinné čítanie 
Počas júna sa mohli s autorkou a jej tvorbou zoznámiť aj naši školáci. Mladá autorka mala blízko k ôsmakom, ktorí ju počúvali pri čítaní z jej kníh a aj sami pokračovali  v čítaní. Bolo zaujímavé sledovať debatu, ktorá vyplynula z ukážky čítaného k téme, tzv. povinného čítania na hodinách slovenčiny. Žiaci tvrdiil, že by omnoho radšej čítali také knihy, ktoré si sami vyberú.
Ďalšia knižka autorky s názovm Silnejšia ako osud rieši život dievčaťa Lary, ktoré má takmer všetko, študuje, má skvelých priateľov, lásku, avšak svojimi životnými cestami i tak chce premôcť svoj vlastný osud. Mladá autorka dala deťom podnet k písaniu príbehov zo života.
Reagovala na to ôsmačka Zahra z Afganistanu,  ktorá s rodičmi v roku 2009 prišla k nám na Slovensko, pretože v jej vlasti jej uniesli brata, a tak už nechceli žiť v hrôze, ktorú striedal strach a násilie.
Rozpráva pekne po slovensky, v kolektíve sa cíti dobre a možno svoje skúsenosti z vlasti raz položí na papier.
Knihy v živote človeka majú nesmierny význam, a preto by sme mali mať knihu vždy po ruke. Hoci aj vtedy, keď čakáme na autobus či cestujeme vo vlaku. Denne aspoň dvadsať minútové čítanie venovať našim deťom. 
Beseda skončila pozitívne, žiaci jednak spoznali autorku, ktorá je im blízka, no aj prisľúbili čítať knihy a častejšie navštevovať našu dúbravskú knižnicu. 
Tá totiž ponúka dobrých kníh veľa.
Kveta Slyšková
Žiaci sa o socializme päťdesiatych rokov učili v divadle
Bratislavské bábkové divadlo pripravilo novú hru pre mládež a dospelých. Prvými divákmi boli žiaci zo Základnej školy Pri kríži.

V Bratislavskom bábkovom divadle prebehla predpremiéra novej hry pre mládež a dospelých na podklade rovnomennej knihy Ireny Brežnej Na slepačích krídlach. Prvý raz bolo takéto predstavenie spojené i s diskusiou o problematike hry. 
Dúbravskí žiaci piateho až deviateho ročníka Základnej školy Pri kríži mali tú česť byť prvými divákmi a diskutérmi zároveň.

Socializmus 50-tych rokov
V divadle spoznali hru, ktorá rozpráva príbeh o dospievajúcom dievčati, vyrastajúcom v socialistickom Československu 50-tych rokov. S týmito rokmi je spojené budovateľské nadšenie a veľkolepé vízie o dokonale rovnoprávnej a spravodlivej spoločnosti, ale i tvrdé represie, strach a vykonštruované obvinenia. 
Je to obdobie, ktoré navždy pozmenilo osudy mnohých rodín. 
Taký je i príbeh Jany, dievčaťa, ktorému jedného dňa z ničoho nič zmizne mama. Jana netuší, kam sa mohla podieť a jej blízki o zmiznutí záhadne mlčia. 
Mladé dievča prežíva nekonečný strach. Nie je si istá, či mama vôbec žije. Nakoniec sa náhodne dozvedá krutú pravdu. Za všetkým je opäť otcovská ruka vodcu, ktorá chráni spoločnosť od nákazlivých buržoáznych prežitkov a individualít s vlastným názorom. 
Inscenácia nielenže predstavuje deťom cez konkrétny príbeh obdobie, ktoré sa pomaly vytráca z kolektívnej pamäte, ale i provokuje diskusiu o tom, ako politický režim ovplyvňuje  jednotlivcov, či aký je rozdiel medzi životom v demokracii a diktatúre.

Podnetná diskusia
Po záverečnom potlesku dostali priestor na vyjadrenie i diváci. Mladší žiaci sa stotožnili s príbehom vekovo blízkej hrdinky a problému zmiznutej mamy. Starší vnímali i spoločensko-politický rozmer príbehu, vďaka čomu sa rozvinula podnetná diskusia na viacerých úrovniach, osožná nielen divákom, ale i tvorcom inscenácie, ktorí si takto mohli overiť účinnosť a zrozumiteľnosť použitých umeleckých prostriedkov. 
Deti zo Základnej školy Pri kríži sa ukázali ako vnímaví a inteligentní diváci, ktorí napriek rozdielu niekoľkých desaťročí a generácií dokázali pochopiť a precítiť závažnosť a zložitosť nastolenej témy a orientovať sa i v náročných umeleckých prostriedkoch, založených predovšetkým na divadelnej metafore. 
Bratislavské bábkové divadlo tak získalo cennú spätnú väzbu a ZŠ Pri kríži zaujímavý doplnok ku školskému vzdelávaniu i provokatívnu tému na debatu v škole, či s rodičmi.       
(red)
Husľový kľúčik rozospieval Slovensko v Dúbravke
Žiaci špeciálnych škôl z celého Slovenska prídu raz do roka do Dúbravky, aby si zaspievali a zasúťažili. 
Každý rok sa stretávajú dobrí speváci z celého Slovenska v Spojenej škole Dolinského v Dúbravke, aby si zmerali svoje spevácke schopnosti. Prebieha tu spevácka súťaž zdravotne znevýhodnených detí.
Preto sa 21 účastníkov z Košíc, zo Skalice, Trenčína, Krupiny, Malaciek, Novej Bane a ďalších miest v krojovom oblečení svojho kraja predviedlo a ukázalo, že spievanie prevažne ľudových piesní je pre nich radosťou.
Súťaž otvorila riaditeľka školy Milena Štrbáková, privítala hostí a popriala všetkým úspešný deň. Dôstojné prostredie, výzdoba v ľudovom tóne, tak víta vždy škola svojich hostí.
Za stôl poroty zasadli Peter Marcin, ktorého podľa jeho slov fascinuje práca pedagógov, moderátor  Milan Zimnýkoval známy ako Junior a superstárista Denis Lacho. Nemali ľahkú úlohu vybrať tých najlepších, všetci sa totiž snažili, čo najlepšie reprezentovať svoju školu a kraj.
Pekný zážitok mali aj prítomní - vedúca  Odboru školstva Okresného úradu Bratislavy Miriam Valašíková,  Lucia Takáčová z Oddelenia pre špeciálne školy a školské zariadenia Okresného úradu Bratislava i predstavitelia našej mestskej časti, starosta Martin Zaťovič so svojím zástupcom Ľubošom Krajčírom.
Celé doobedie súťažili mladší žiaci špeciálnych škôl, žiaci s autizmom a ďalší speváci a zbory. Pri vyhodnotení súťaže si prebrali nielen pekné ceny, ale mali aj tú česť stáť na stupienku víťazov. 		
Kveta Slyšková
Ako to dopadlo?

Kategória mladší žiaci
1. Michaela Pavlovská, ŠZŠ Valaská
2. Michaela Rečičárová, SŠ Čadca
3. Vanesa Balážová, SŠI Trenčín,   Laura Stojková a Samuel Michalovič duet    SŠ Skalica

Kategória- žiaci s autizmom
1. Martin Kiczeg, ŠZŠ Hálkova, BA
2. Juliana Pľutová, SŠ Košice
3. Zuzana Oravcová, SŠ Nová Baňa
                                                                    
Kategória žiakov
1. Frederika Bandová, SŠ Nitra
2. Erika Puterová, ŠZŠ Trenčín
3. Dávid Stojka, SŠ Malacky    
                      
Spevácke zbory
1.  Spevácky zbor Dolinčatá,   SŠ Dolinského

Kategória starší žiaci
1. Július Husár, ŽŠ Veľký Krtíš
2. Petra Horváthová, SŠ Spišská Nová Ves
3. Milina Berenčiová,  SŠ Dolinského
V Dúbravke vial olympijský oheň, behalo sa, aj šliapalo do pedálov
Posledné týždne školského roka boli športové. Po športových hrách seniorov,  začali športovať deti. Najskôr to bola Olympiáda materských škôl, neskôr Beh dúbravských školákov, ktorí zaplnili športovým elánom, výkrikmi, povzbudzovaním Park Pekníkova a nakoniec Dúbravská cyklistická súťaž v Parku Družba. Tradične veľké a úspešné boli aj športové akcie na školách.

Tento rok je olympijský. A hoci sa olympijské hry začnú až v auguste, v Dúbravke už horel, teda skôr vial, olympijský oheň. Symbolicky ho na pestrofarebnej fakle z krepového papiera priniesli deti z materských škôl. Olympiáda materských škôl tak mohla začať.
Ako pri riadnej olympiáde nechýbal úvodný ceremoniál s povzbudivým želaním starostu Martina Zaťoviča, vyvesenie zástavy s piatimi olympijskými kruhmi, medaile či papierový oheň, ktorý  pripomenul aj olympijské hodnoty a fair play.
Olympiády sa zúčastnilo deväť z desiatich materských škôl. Každá na dúbravské olympijské hry nominovala šesticu malých reprezentantov – tri dievčatá a troch chlapcov z najstaršieho ročníka predškolákov.
Deti si merali sily v troch disciplínach – štafeta, hod na cieľ, skok do diaľky.  Doskákať najďalej, hádzať a behať sa darilo najviac reprezentantom Materskej školy Ožvoldíkova, druhí boli z MŠ Pri kríži a tretí z MŠ Damborského.

Už jedenásť rokov behu
Tento rok išlo už o 11. ročník Behu mladých Dúbravčanov  pod  záštitou starostu Dúbravky Martina Zaťoviča.  Behalo sa podľa kategórií - starší žiaci, staršie žiačky, mladší žiaci, mladšie žiačky. Pričom behy sa líšili svojou dĺžkou.
Najviac obehli  najstarší chlapci 1750 metrov a najstaršie žiačky 1000 metrov. Behu sa zúčastnili všetky štyri základné školy mestskej časti a pridala sa tento rok aj Britská medzinárodná škola. Najlepších bežcov mala Základná škola Sokolíkova, na druhom mieste skončila Beňovského, tretia bola Britská medzinárodná škola, štvrtá Základná škola Pri Kríži a po nej Nejedlého.
 
Bicyklovanie medzi kvapkami
Športové nadšenie, odhodlanie, energia, slnko, prvé preteky, no aj dážď a prekazené súťaženie. Taká bola tento rok Dúbravská detská cyklosúťaž v Parku Družba pri Základnej škole Beňovského. V minulosti ju už raz prekazilo horúce počasie, tentoraz to bola poriadna dávka vody a búrka. 
Začalo sa odrážadlami, teda pretekármi narodenými v roku 2012 a mladšími, najmenší často ani nie dvojroční športovci tak teda nezmokli. 
Dúbravskí menší i väčší cyklisti však brali dážď športovo, niektorí statočne bicyklovali aj v daždi najlepší odchádzali s medailami, diplomami a športovým, hoci trošku mokrým zážitkom.

Šport na školách
Veľkým zážitkom, a to nielen pre účastníkov, ale aj divákov, bývajú už tradične aj športové hry na dúbravských školách.  
Krik, nadšenie, tanec, spev, známe osobnosti, no najmä šport. Presne o ňom bol Deň športu na Základnej škole Nejedlého v priestoroch školy a ihriska. 
Podujatie už tradične moderoval  Jožo Pročko, zábava teda nechýbala. Pozvanie prijali rôzne športové „celebrity“. Napríklad Alexandra Longová, o ktorej sa hovorí, že vzkriesila slovenskú lukostreľbu a predstaví sa ako prvá slovenská lukostrelkyňa na letnej olympiáde v Riu, jej sestra karatistka Katarína. Stretnúť sa dal aj dekan FTVŠ Marián Vanderka, Veronika Vadovičová, slovenská paralympijská reprezentantka, Tomáš Kuťka, hádzanár, neskôr dlhoročný úspešný tréner československej reprezentácie žien, Anton Urban, niekdajší známy futbalový kapitán,  Samuel Roško,  sekretár Slovenského paralympijskeho výboru, hádzanárka a aktuálne obľúbená učiteľka na Nejedlého Janka Kuťková.
Na školákov čakal turnaj vo vybíjanej, futbal, skok do diaľky, slalom s kolobežkou, skoky cez švihadlo, hod loptičkou na cieľ, lovenie predmetov z bazéna a veľa veľa športu a najmä zábavy.
Vydarený športový deň pripravila aj ZŠ Pri kríži. Júnová sobota sa tak niesla v duchu Futbalového turnaja o pohár riaditeľky školy. Tento rok sa písal už siedmy ročník. Okrem športu boli pripravené viaceré sprievodné aktivity, kultúrny program a dobroty. Záver školského roka bol tak ozaj športový.       
Text a foto: Lucia Marcinátová
Naši seniori nesedia doma, cestujú
Výlety do Komárna, Ostrihomu, či pobyt na Liptove. Dúbravskí seniori spoznávajú Slovensko a relaxujú aktívne, poznávaním i pohybom.

Miestna organizácia Jednoty dôchodcov v Dúbravke zorganizovala počas mája exkurziu do Komárna, ktorá bola spojená s návštevou klubu Jednoty dôchodcov v Komárne. 
Za poznaním vyrazilo z Dúbravky 43 seniorov.  
„Vedúca klubu v Komárne, pani Kravcová, nás informovala o činnosti klubu a sprevádzala nás po historických pamätihodnostiach tohto krásneho mesta,“ približuje Ján Molnár,   predseda Miestnej organizácie Jednoty dôchodcov v Dúbravke. „Magnetom prehliadky bola známa Komárňanská pevnosť a Námestie Európy. Po pešej prehliadke Komárna sme sa posilnili v reštaurácii a počas dobrého obeda nám zahral a zaspieval pán Július, čím vytvoril príjemnú atmosféru v závere nášho vydareného pobytu v Komárne.     

Jaskyňa, jazierko i spev
Denné centrum 3  pod vedením Rozálie Svítekovej zorganizovalo od 22. do 27. mája pobyt v Liptovskom Jáne v hoteli Avena. Zišlo sa tam 60 seniorov z viacerých denných centier a  z Jednoty dôchodcov v Dúbravke. 
Počas pobytu podnikli viaceré kratšie aj dlhšie prechádzky v krásnom okolí Liptovského Jána. Navštívili i vzdialenejšiu vápencovú Stanišovskú jaskyňu a Liptovský Mikuláš. Mali tiež možnosť máčať  si nohy v blízkosti nášho hotela, v malom jazierku s termálnou  vodou.
Prechádzky boli aj unavujúce,  a tak zvyčajne   na  spiatočných cestách si posedeli pri chuťovo zaujímavom kvasnicovom pive. 
Nechýbal ani spoločenský večer so spevom pri harmonikách, na ktorých hrali naši vynikajúci harmonikári Jožko a Števko. Jeden z výletov smeroval do mesta Jablonka v Poľsku. Vo štvrtok  boli posledné procedúry. Večer sme si spríjemnili v reštaurácii hotela Aveny tancom pri živej hudbe. 
Seniori hodnotili pobyt v Liptovskom Jáne ako veľmi vydarený a už sa tešia na budúcoročné opakovanie.		
Elena  Polaková  DC3 
Ján Molnár, predseda MO JDS
Z Dúbravky na Moravu: Pútnický chrám, zámok aj kaplnka
Kresťanskí seniori z Dúbravky navštívili Pútnický chrám Narodenia Panny Márie  v Štipe u Zlína.

Ako každý rok,  aj tento zavŕšili kresťanskí seniori z  Dúbravky májové mariánske pobožnosti pútnickou cestou. Až  37 účastníkov zájazdu  privítala tretia najstaršia milostivá socha Panny Márie  na Morave.  
Socha je neznámeho pôvodu a podľa legendy našla sa celá osvietená v Štipskom háji. Bola dôvodom, aby sa na tomto mieste postavil kostol, dnes sa s ňou spájajú mnohé vypočuté prosby. Podľa niektorých historikov môže pochádzať až z obdobia  sv. Cyrila a Metoda. 
Socha Panny Márie stojí nechránená na hlavnom oltári, aby bola prítomným čo najbližšie. 
Po svätej omši, ktorú celebroval dp. Jozef Mach, si  pútnici vypočuli prednášku o pôvode pútnického miesta, po ktorej nasledovala  prehliadka celého interiéru kostola. Podľa písomných dokladov i tradícií, sa tu púte vykonávajú od polovice 14. storočia. Súčasný takzvaný Veľký kostol nahradil pôvodný malý, ktorý nestačil množstvu pútnikov, a prostriedky na jeho postavenie dala veľká ctiteľka Panny Márie – grófka a pani Lukovského zámku – Lukrécia. 
Popoludní zašli Dúbravčania aj na zámok Vizovice. Postavil ho  Herman Hanibal z Blômegenu a poskytuje návštevníkom možnosť prehliadky bohato zariadených  interiérov v štýle baroka, rokoka, empíru a biedermeiera, zbierky porcelánu a rôznych vzácnych predmetov. Najcennejšou zbierkou  je však kolekcia obrazov zo 16. – 18. storočia, holandských a čes-
kých maliarov.
Seniori nevynechali ani novozreštaurovanú zámockú kaplnku zdobenú troma oltármi a obrazmi svätých. Nad hlavným oltárom po oboch stranách obrazu Panny Márie je uložených  12 relikviárov - podľa počtu mesiacov a v každej je uložených toľko relikvií, že ich počet spolu je 365 - na každý deň jedna relikvia svätého. Podľa sprievodkyne je podobný relikviár len v pražskom Chráme sv. Víta. Plní dojmov pekne prežitého dňa ukončili svoju púť modlitbou poďakovania. 
Jana Klasová 
vedúca Denného centra 2
Drobné inzeráty
●  Ján Pallang - maľby, stierky, nátery. Tel.: 0905 257 454. 
● Materinský nemecký jazyk vyučujem všetky stupne, mám dlhodobé skúsenosti.  Tel.: 0903/177891.
● Ponúkam vodoinštalatérske práce. Tel.: 0904 572 977.
● Editujem preklady z ruštiny do slovenčiny – 0944747833.
● Glazúrovanie vaní za prijateľnú cenu so zárukou. Tel.: 0905983602
● Rizikové pílenie stromov v ťažko dostupných miestach. Tel. 0903 / 586 515.
● Vodoinštalácie a údržba. Ján Polák, 0905 627 321.
● Kompletne vám poupratujem. Tel.: 0911 795417.
● Pripravím vás na pracovný pohovor v anglickom jazyku. Tel: 0915 770 904.
● Predám rozťahovacie kreslo vo veľmi dobrom stave. Rozmery: šírka 98 cm, hĺbka 86 cm. Cena dohodou. Telefón 0902339882. 
● Kúpim chatu v Bratislave a okolí
0915122937.
●  Dám do prenájmu  záhradku v Dubravke o rozlohe 4 a s možnosťou prevodu. Kontakt: 0908891047.
● Opatrím dieťa počas letných prázdnin v čase od 22.7 do 22.8.2016. Strava + ošetrenie 3 €/hod. Som kvalifikovaná učiteľka. Tel.: 0902 185 494. 
● Odstúpime zabehnutú kaviareň-cukráreň v Dubravke. Z rod. dôvodov. Info: 0905325404, 0911198113.
● Predám odšťavovač na ovocie aj zeleninu zn. KENWOOD. Cena dohodou. Tel. 0908891047.
● Predám 3-izbový rodinný dom v čistom prostredí v Nízkych Tatrách pod Kráľovou hoľou alebo vymením za menší byt v Bratislave. Tel.číslo: 0919 149 121. 
● Predám garáž v garážovom dome na Bagarovej 1/A. Tel.: 0903 325 566, 6436 5469.
● Učiteľka anglického jazyka doučí a pripraví na reparáty študentov a žiakov aj počas letných prázdnin. Kontakt: 0904 420 720. 
● Dám do prenájmu záhradu v Dúbravke v Tavaríkovej osade. Tel.: 0905 255 049.
Naše Mesto: Dobrovoľníci stavali Dúbravku na nohy
Aj v Dúbravke prebiehali aktivity v rámci celoslovenskej dobrovoľníckej akcie Naše Mesto.

Dážď, zamračené počasie. Ráno najväčšej dobrovoľníckej akcie na Slovensku pod názvom Naše Mesto nevyzeralo nádejne, po skončení brigád tu však nádej bola.
Dúbravka sa stáva krajšou, a to aj vďaka dobrovoľníkom.

Ihriská
Po sídlisku sa mihali ľudia v tričkách s nápisom Postavme mesto na nohy. Pod týmto heslom totiž prebiehala celoslovenská dobrovoľnícka akcia. V rámci Slovenska sa do akcie zapojilo takmer 9500 dobrovoľníkov.
V Dúbravke niektorí natierali preliezačky, lavičky, iní čistili múry a obrubníky, upravovali sa detské ihriská, búral starý múr, pripravovali športoviská. 
Desiatky dobrovoľníkov, viac než 20 aktivít po Dúbravke a veľa veľa urobenej práce. K akciám Naše Mesto sa pridal aj miestny úrad a referát životného prostredia ponúkol tri aktivity pre dobrovoľníkov  na úpravu detských ihrísk – Saratovská,  pri Parku Družba a Nejedlého.

Lezecká stena
Spolu s vedením mestskej časti sme si boli i pozrieť nielen aktivity, ktoré dobrovoľníkom ponúkla mestská časť, ale aj dobrovoľníckeh akcie Rodinného centra Macka, Materskej školy Nejedlého či magistrátu. Ten sa s dobrovoľníkmi a so skautmi pustil do úpravy a zveľadenia okolia Ubytovne Fortuna na Agátovej, opravy detského ihriska a prípravy lezeckej steny.
Vicestarosta Ľuboš Krajčír podal dobrovoľníkom pomocnú ruku a prisľúbil, že na budúci rok sa pridajú aj  zvyšní zamestnanci úradu. Dobrovoľníčiť by sa tak mohlo vo veľkom.
Už tento rok boli totiž výsledky z brigád Našeho Mesta vidieť za niekoľko hodín.
Stačí priložiť ruku k dielu a pridať sa aj s maličkosťami...
Lucia Marcinátová
Seniori na počítačoch komunikovali online
V Dúbravke sa pravidelne konajú počítačové kurzy pre seniorov, najbližší bude na jeseň.

Vyrastáme v dobe plnej výpočtovej techniky, mobilných telefónov, technológií. Všetky tie „objavy“ prichádzali postupne, vďaka čomu sme mali dostatok času sa s nimi zoznámiť, učili sme sa ich používať v školách či na pracoviskách. Je to pre nás prirodzené, dokonca si nevieme bez techniky predstaviť svoj život. Vidieť malé deti so smartfónmi nie je žiadny neobyčajný jav. Samozrejme, pokroky v technike nám prinášajú mnoho výhod, pomáhajú nám udržiavať kontakt s ľuďmi, ktorí bývajú ďaleko od nás. Zamysleli sme sa však niekedy nad tými, ktorým tieto technológie vstúpili náhle do ži-
vota a pridávajú im vrásky na tvári? Reč je o našich senioroch, ktorí vyrastali v dobe, kedy sa preferoval osobný kontakt pred tým virtuálnym či telefonickým. 
Od utorka 24. mája do štvrtka 26. mája Mestská časť Bratislava- Dúbravka pod záštitou starostu Martina Zaťoviča, v zastúpení Rady seniorov, s podporou firmy SWAN, a.s. úspešne ukončila aj tento rok už štvrtý počítačovo-internetový kurz pre seniorov Dúbravky na Základnej škole Pri Kríži. Cieľom kurzu bolo pomôcť ľuďom vo vyššom veku zorientovať sa v oblasti používania počítačov a internetu. Vďaka týmto kurzom malo možnosť nahliadnuť do tajov digitálnych technológií tento rok už 50 záujemcov. 
Súčasťou kurzu bola aj prednáška o bezpečnosti používania internetu. Ďalšie kurzy sú plánované na jeseň tohto roku, pre bližšie informácie kontaktujte Zuzanu Markovú, koordinátorku Rady seniorov na čísle 02/69202550, od pondelka do stredy medzi 10:00 až 12:00 hodinou. 	
(zm)
Rada seniorov: Plány aj hodnotenia
Okrem plánov pre seniorov na druhý polrok 2016 sa na júnovej Rade seniorov predstavila aj nová členka Rady seniorov, ktorá je aktívnou aj v Dennom centre 4, pani Helena Riszdorferová.
Hovorilo sa aj o zdravotníckej problematike seniorov či oživení a plánoch Miestneho spolku Slovenského Červeného kríža.	
Foto: Lucia Marcinátová
Až keď som prestal piť, nabral som odvahu vyjsť von a písať knihy
Vysoký muž, ktorého už pri vstupe prezradil charakteristický hrubý hlas, svojský pozdrav a dobrá nálada. Cestou k nám uviazol v zápche, na rozhovor tak meškal, no ako vraví, keby nemal motorku, ale auto, meškal by ešte viac. Cestou domov ho zas na motorke po ceste z Dúbravky do Vrbového sprevádzala búrka. Reč nemôže byť o nikom inom, než o originálnom spisovateľovi, spevákovi, hudobníkovi na všelijakých zvláštnych nástrojoch, organizátorovi hudobného festivalu Vrbovské vetry či moderátorovi časti programov na festivale Pohoda, jednoducho BRAŇOVI JOBUSOVI. Dúbravku navštívil prvýkrát, prišiel na pozvanie dievčat z kaviarne Biely kocúr, ktoré v priestoroch kaviarne na Žatevnej 10 zorganizovali čítačku, debatu i počúvanie, teda literárno-hudobno-debatný večer s Braňom Jobusom.
Dlhé roky hudobník, organizátor festivalu Vrbovské vetry či moderátor napríklad na hudobnom festivale Pohoda, no pre ľudí viac známy ako spisovateľ, ako ste dostali k písaniu?
Je to tak, že jedenásť rokov abstinujem a každý rok vydávam jednu knižku. Už som zvyknutý, že cez zimu tú knihu napíšem, odovzdám ju do konca januára a potom sa pripravuje grafika.
Čiže vy máte už jedenásť kníh?
Je ich dvanásť, tento rok som napísal dve nové, no nič mimoriadne sa nedeje. Všetko je práveže v starých dobrých už abstinenčných koľajach. Nešlo to písanie samozrejme hneď, že prvý rok čistoty a hneď kniha, chvíľku to trvalo.
Ktorá bola prvá kniha?
Prvé boli Láskavé rozprávky. Hovoril som si, keby sa to len jednému človeku na svete páčilo, tak som šťastný, a to sa mi splnilo.
Písanie je teda spojené s abstinovaním?
Je to tak, že keď som začal abstinovať, nabral som konečne odvahu aj na to, aby som nechal nazrieť ľudí do môjho vnútra. Lebo piesne, ktoré robíme, sú pre úzky okruh poslucháčov.
Predsa len knihy majú širšie spektrum čitateľov, poznajú ich deti, dospelí...
Do hudby srdiečko síce tiež vylejem, ale do tých kníh takpovediac na kompletku. Až keď som ale prestal piť, som nabral odvahu s tým vyjsť von.
Jedenásť rokov abstinujete, čo vás nakoplo začať, respektíve prestať piť?
Uvedomil som si, že mi to strašne ubližuje a znepríjemňuje život. Nevážil som si sám seba.
Sám od seba ste prestali piť alebo čo, či kto vám pomohol?
Sám som mal niekoľko pokusov, potom som si dal dva týždne takej očisty a mal som tiež debaty s Natálkou Kaščákovou, ktorá je psychiatrička (manželka Michala Kaščáka, hudobníka a organizátora festivalu Pohoda pozn. red.), ona mi povedala, že mám depresie. Ani som nevedel, že sú to depresie, lebo som v tom plával už od puberty.
Dlho.
Bol som v tom namočený tak od 14-tich či 15-tich rokov, nevedel som rozoznať, či mi je psychicky zle alebo nie, žil som tak stále. Bol som zamindrákovaný, zakomplexovaný ako ten muflón Ancijáš.
Ste teda muflón Ancijáš z vašej knihy?
Nehovorím, že som muflón Ancijáš, ale je tam dosť zo mňa, napríklad zázračné tepláčiky, ktoré má muflón, som mal aj ja. Ani jedna rozprávka nie sú navymýšľané vymýšľance, všetko je z reálneho života, tak minimálne na päťdesiat percent.
Spomínali ste dve nové knihy, čo chystáte?
Muflónovia sú traja, minulý rok bola novinka Plajko, pred tým bola novinka Ja nič, ja muzikant a teraz bude novinka Zvon. Pre mňa, teda z môjho pohľadu je to taká najsilnejšia knižka.
Ľudia vás možno poznajú ako recesistu.
Áno, pod tým všetkým je ale v knihách láska, radosť.
Vyzeráte zaneprázdnený, žijete v Bratislave alebo sem len jazdíte pracovne?
Nieeee, nežijem.

Čiže stále vo Vrbovom?
Jednoznačne. Nemá ma odtiaľ čo dostať do Bratislavy. Zápchy? Dnes som bol napríklad dvakrát v Bratislave a doma na otočku cca hodinu, no aj tá hodina doma bola veľmi príjemná.
Spomínali ste, že ste pracovali v atómovej elektrárni? Ako to bolo?
Odišiel som preto, lebo si vážim svoj čas na tomto svete. Preto ho nechcem premrhať napríklad v 
zápche, chcem byť slobodný a chcem robiť to, čo ma baví.
Ako dlho ste robili v atómke?
Sedemnásť rokov, bola to dobrá robota, no odišiel som, aby som mohol sám sebe dávať dovolenky, aby som sa mohol sám rozhodovať o svojom živote, aby som nebol závislý od niečoho či niekoho.
Darí sa vám to?
Zaklopem si, áno, darí sa a je to úžasné. Išiel som s tým do toho, že aj keby nešlo, aspoň to vyskúšam. Keby som to nevyskúšal, tak umriem ako nenaplnený človek. Ani na sekundu som nemal zaváhanie a pochybnosti, či som mal ostať v tej istote, v tej práci.“
Lucia Marcinátová
Braňo Jobus
 svojský hudobník, spevák, no aj spisovateľ či zakladateľ hudobného festivalu Vrbovské vetry. Začínal v roku 1982 v hudobnej skupine Harmasan, neskôr sa skupina zmenila na Veget, názov bol však na žiadosť vtedajšieho režimu a Mestského kultúrneho strediska zmenený na Karpatské chrbáty. Takto je skupina známa dodnes.
Spolu s bratom má Braňo Jobus aj vlastnú humorne ladenú skupinu Vrbovskí víťazi, ktorá hrá takzvaný priemyselný folklór, čiže nástrojmi sú rúry od radiátora, vysavača a rôzne potrubia a nástroje domácnosti.
Od roku 2005 hrá Braňuško aj vo vlastnom elektronickom hudobnom projekte Abusus. Jeho hudobnú kariéru dopĺňa literárna, možno najznámejšia je knižka pre deti, no aj rodičov o Muflónovi Ancijášovi, prvej knižke o jeho spanilej jazde pribudlo už aj pokračovanie Ako Muflón Ancijáš cestoval na západ.
Mária Terézia urobila poriadok, aby zvýšila výber daní
Tereziánsky urbár bolo nariadenie Márie Terézie z roku 1767 upravujúce jednotne v celej krajine vzťahy medzi zemepánmi a ich poddanými. Povedali sme si, že prvotnou myšlienkou, ktorá viedla Máriu Teréziu k vydaniu tohto reformného nariadenia bol jej záujem na zlepšení hospodárskej situácie Uhorska. K nemu mali napomôcť aj zvýšené výbery daní. V úsilí zabezpečiť a zvýšiť odvod daní vzrastal záujem viedenského dvora na zmene postavenia poddaných.
Na sneme v r. 1764 – 1765 vystúpila preto panovníčka s návrhom, aby v zmysle už zabudnutého zákona z r. 1723 sa postavenie poddaných všade upravilo urbármi, pričom si vyhradzovala právo hlavného dozoru pri ich schvaľovaní.
Uhorská šľachta však považovala vzťah medzi zemepánmi a poddanými za vzťah čisto súkromnoprávny a nemienila na danom stave nič meniť.

Panovníčka neustúpila 
Mária Terézia však bola pevne rozhodnutá situáciu riešiť. Dvor využil sťažnosti poddaných v niektorých zadunajských stoliciach (ktoré vyústili do otvorenej rebélie) a vydal pre ne v rokoch 1765 a 1766 čiastkové urbáre. V januári 1767 pristúpila Mária Terézia k vydaniu jednotného nariadenia – tereziánskeho urbáru.

Zlatka za domový grunt
Základnou črtou tereziánskej urbariálnej reformy bol úmysel uviesť dávky a povinnosti poddaných voči zemepánovi do určitého pomeru s rozsahom pôdy, ktorú mali v úžitku. Urbár súčasne stanovil maximálnu hranicu feudálnej renty. Poddanské dávky a povinnosti sa určili jednotne pre celú krajinu. Pôda, ktorú poddaní využívali, sa v urbári delila na tzv. intravilán, "domový grunt", a extravilán, "chotárny grunt", teda polia a lúky. Sedliak hospodáriaci na celej usadlosti, bol povinný odpracovať ročne na panskej pôde (tzv. dominikáli) 52 dní so záprahom alebo 104 dní pešo. 
Na polovicu, štvrtinu alebo osminu usadlosti bola robota na panskom úmerne nižšia. Želiari s domom museli na panskom odpracovať ročne 18 dní, želiari bez domu 12 dní. Poddaní sa na tri dni v roku museli zúčastniť aj poľovačky svojho zemepána (ako nadháňači), zároveň boli povinní odviezť mu z poľa deviatok (teda jednu desatinu z úrody), a tiež doviezť z hory drevo. Sedliaci a želiari s domom museli za "domový grunt" platiť zemepánovi ročne jeden zlatý ako peňažnú rentu. 
Okrem deviatku boli poddaní povinní odovzdávať zemepánom aj tzv. dary: dve sliepky, dva kapúny, holbu topeného masla a kopu vajec. Tridsať usadlostí spoločne odovzdávalo ročne jedno teľa. Tieto naturálne dávky mohli byť po dohode so zemepánom vymenené za financie.

Šľachta sa búrila
Zavádzanie urbára narazilo spočiatku na mimoriadne ostrý odpor uhorskej šľachty. Na Slovensku sa najviac búrila šľachta v Bratislavskej, Nitrianskej a Hontianskej stolici.
Odvolávajúc sa na tradície protestovala proti zavádzaniu reforiem a žiadala zachovanie jestvujúceho stavu. Napokon pod vplyvom okolností i neústupnosťou panovníčky sa podvolila. Do roku 1774 zaviedli tereziánsky urbár vo všetkých slovenských stoliciach.
Ani Dúbravčania to nemali ľahké
„Pretože všelijaké panské dávky, urbárske roboty a povinnosti podľa vlastností sedliackych domov musia byť nariadené a takové domy nie na každom mieste sú jednaké“, spísala sa dohoda (urbár) osady Dúbravka, „která gruntovnému pánovi Gróf Pálfi Miklošovi prináleží“ 10. apríla 1768. Šiesty „punkt“ tejto dohody hovorí o „panských právach a čo podľa nich panstvu prináleží“. 

Krčmár robotovať nemusel
Ak zomrie poddaný bez potomkov, vtedy to treba hneď oznámiť panstvu a jeho polia i celkový majetok môže si zemepán prisvojiť tak, že obci vyplatí ich hodnotu (po odrátaní dlhov). Ak by sa stalo, že pre tvrdé a nemilosrdné zaobchádzanie sa rozhodne poddaný potajomky utiecť, potom jeho majetok má sa prideliť sedliakom alebo bezmajetným s podmienkou, že budú odvádzať roboty a dávky, ktoré k tomu majetku patrili. Podľa dekrétu kráľa Vladislava Jagelonského je poddaným „silno“ zakázané akékoľvek poľovanie, lovenie vtákov, chytanie rýb, pretože táto sloboda patrí k panskému právu a je daná len samotným pánom. Hoci poddaní majú právo istý čas „šenkovať“ víno, ak zemepán postavil hostinec pre pocestných, potom v ňom môže cez celý rok „všelijaký trunk alebo nápoj šenkovať“. Predávať pivo a pálenku v hostinci môže iba zemepán, lebo len on má právo vyrábať tieto nápoje. Ak zemepán poveril svojho poddaného funkciou krčmára, potom krčmár nie je povinný robotovať na panskom a naopak, zemepán mu má za vyčapované „vedrá, alebo okovy“ zaplatiť po štyri grajciare. Zemepánovi patria všetky mýtne a jarmočné poplatky. 

Ani zemepán však nesmel hocičo
Zemepán ale nesmie brániť poddaným predávať a kupovať tabak, med, vosk, maslo, ľan, konope, nesmie im tento tovar zobrať, ale môže si ho prednostne kúpiť pre svoju vlastnú potrebu. Musí však zaplatiť toľko, koľko sú ochotní zaplatiť iní kupci. Zemepán nemá právo nútiť poddaného, aby svoje obilie mlel v panskom mlyne. Poddaný už nie je povinný dávať svoj hnoj na zemepánove vinohrady a keď vozí panský hnoj, musí sa mu to zarátať ako robotná povinnosť. Dohoda ruší odvádzanie desiatku z husieho peria, odovzdávanie slamy na zimné obaľovanie viniča v panských vinohradoch, ruší poddanské poplatky na panských hájnikov, správcov, husárov, exekútorov, na ich vydržiavanie a uniformy, ruší vyberanie finančnej zábezpeky, že poddaný tajne neujde. Zemepán nemôže nútiť poddané- ho, aby svoje „v robotách strhané a chromé hovädá“ nechal zabiť a vysekať v jeho panskej jatke. Ale od „všetkých zemských užitkov“ (úrody), okrem tých , ktoré narastú v záhradách pri dome, ako aj od všetkých kozliat a baránkov narodených v konkrétnom roku a včelích klátov (úľov) je poddaný povinný odovzdať zemepánovi deviatu čiastku v naturáliách alebo do sviatku Sv. Jána Krstiteľa, alebo do sviatku Sv. Štefana. 

“Odklad splátok”
Ak bol rok tak neúrodný, že vo viniciach nebola úroda, dohoda „povoľuje“ poddanému, že nemusí v tom roku vyplatiť deviatok, ale umožňuje mu odovzdať ho z úrody, ktorú „bude mať z požehnání Božího v budúcom roku“. Ak si ale poddaní medzi sebou ukrivdili, dohoda stanovuje postup, že sa môžu sťažovať panským úradníkom. Ak sa sťažujú na úradníka, treba sa obrátiť na zemepána. Ak krivdil zemepán, môže sa sťažovať na stolici (župe). Ak úradník, alebo zemepán trestal poddaného za jeho sťažnosť prednesenú stolici, u ktorej hľadal „poľahčenie“ z krutého zaobchádzania, dohoda ustanovuje, že zemepanskí úradníci i zemepán „majú súdení býti“. 
Mgr. Ľubo Navrátil
PhDr. Jozef Klačka
Mária Terézia 
(nem. Maria Theresia; * 13. máj 1717, Viedeň – † 29. november 1780, Viedeň) bola uhorskou a českou kráľovnou z rodu Habsburgovcov a rakúskou arcivojvod-
kyňou od roku 1740.
Počas vlády sa stala manželkou Františka I. Lotrinského, s ktorým mala 16 detí. Okrem nemčiny plynulo hovorila po taliansky, francúzsky, ale aj po španielsky a latinsky.
Jej súčasníci ju opisovali ako energickú, pracovitú ženu s pevnou vôľou. Ctižiadostivé a často až despotické povahové črty Habsburgovcov vedela udržať v rozumných medziach. Ako žena i panovníčka vždy volila zlatú strednú cestu a vyhýbala sa konfliktom. Jej hlavným úsilím bola premena habsburgskej monarchie z voľného zoskupenia krajín a dŕžav spojených iba osobou panovníka na celistvý štátny útvar s pevnou centralizovanou mocou.
Často palicovaný nebol ani na cintoríne pochovaný
Z Pamätnej knihy Dúbravky (IV.)
V minulom diely prepisu Pamätnej knihy sme sa venovali spomienke na obete cholery v Dúbravke v roku 1866. Táto kapitola končí poznámkou, že “ostatnou (obeťou) bola Matrka Agneša (6-ročná)” a že “ľud hľadal útechu v lamačskom kostole sv. Rozálie.”
Doby poddanstva: Pravdepodobne za pozemky dané fürštom Pálfym do užívania boli obyvatelia povinní tri dni v týždni (podľa iných zdrojov dva) chodiť na panské do roboty. Kto neprišiel do roboty, dostal za jeden deň 25 palíc (v urbári sa uvádza 12). Pred richtárskym domom lavica = dereš. Za ktorého richtára to bolo, už sa tunajší ľudia nepamätajú (poznámka ceruzkou - Milošovič). 
Údajne, kto bol často palicovaný, nebol ani na cintoríne pochovaný. 
Na panstvu Karollyiho je smlúva, ktorá stručne obsahuje tato ustanovenia o právach a povinnostiach poddaných:
1.) Slobodní sedliaci - urbarialisti
2.) Poddaní
Ustanovenie má 9 bodov (Punktov) a je datované zo dňa 20. 4. 1768 (urbár). 
Prvý bod pojednáva o tom, “Čo se skrze jeden poddansky neb sedlacky Dom ma rozumeti.
2. Punkt: O Duchodkoch a Užitkoch, ktere Poddanym prisluchaju. 
3. Punkt: O Robotach a jinych Službách Poddanských.
4. Punkt: O Činžech, Domech a jinych Poddanskych Podlužnostech.
5. Punkt: O Dewatku a tak rečenem Prawe.
6. Punkt: O Poddanskych Pravech, a čo podle nich Panstvu prinaleži. 
7. Punkt: O wšeckych zatazaniach, a na pozatim k Warowaniu bity majicich zlych Učinkuw a mista nemajicich Zwyklosti. 
8. Punkt: O Wystupkoch Poddanym zakazanych, a skrzewa takowe ustanowenem trestany. 
9. Punkt: O tech Wecach, ktere k wnutornemu Poradku a Narizeny prinaležaju.
Ako výmenu za zrušenú robotu musel každý odvádzať 9. snop panstvu.
Lapačky vojakov: Jozef Mikletič musel slúžiť 12 rokov na vojne za časov, keď boli lapačky. 
Svetová vojna: 
Zákopy: V rokoch 1914-15-16 budovala vojenská správa na “Slukovom vŕšku” v “Pastýrovom táli” a na “Glavici” zákopy. Začali sa hotoviť v októbri 1914. Pri prácach boli zamestnaní robotníci z Dúbravky, Lamača a Dev. Novej Vsi a okolitých obcí v počte 1500 ľudí. Odborníci boli z Tirolska, 1 inženýr bol tiež Nemec (kapitán) a 1 rotmajster (feldvebel) Čech.   Všetkých kaverní (krytov) bolo celkom 11 a mali slúžiť ako obrana pred Rusmi (obrana Prešporka). 
V 17. roku sa kryty rúcali (planírovali). V roku 1916 bolo zriadené i telefónne vedenie hore Glavicou cez Devín do Bratislavy. 
Prevrat: Priebeh štátneho prevratu (vznik I. ČSR) bol celkom kľudný, rabovačiek nebolo. 
Pozemková reforma: Parcelácia: V roku 1921 v auguste sa začalo parcelovať z panstva Mikuláša Pálfyho (knieža) v Malackách. 
Z chotára obce Dúbravky bolo 39 kat. jutár (pasienky, lúky a oráčina), z chotára Dev. Novej Vsi asi 135 kat. jutár. Urbár neexistuje.

Po kom sú pomenované dúbravské ulice
Básnik a dopravný špecialista K. Bezek
KazImír Bezek
(31. 8. 1908 Žibritov 
- 14. 12.1952 Praha)
Spisovateľ, literárny kritik, syn evanjelického farára. Detstvo prežil na Orave a Liptove, gymnázium od 
kvinty po maturitu vychodil v Liptovskom Mikuláši. Študoval na francúzskom lýceu v Nimes. Štúdium práva absolvoval v Prahe, kde sa zapojil do činnosti spolku Detvan. Po skončení štúdií bol zamestnaný na železničnom staviteľstve v Prahe. Počas druhej svetovej vojny pracoval na Mi-
nisterstve dopravy a verejných prác v Bratislave (1939-45). Za ilegálnu činnosť bol dlhší čas väznený. Po oslobodení sa stal šéfom prezídia a pove-
reníkom dopravy (1946 - 49). Od roku 1949 bol gene-rálnym riaditeľom ČSD v Prahe. Literárnu činnosť vyvíjal už v čase gymnaziálnych štúdií, posielal príspevky do študentských časopisov Nový rod a Svojeť. Verše z rokov 1926- 30 vydal vlastným nákladom pod názvom Horúci deň (1930). Do jeho neskorších veršov vstupujú postupne aj silné sociálne tóny, akordy odporu a vzbury. Pribúda v nich moderná metaforika a obraznosť, v niektorých polohách blízka surrealizmu. Básne z 30-tych rokov, ktoré uverejnil v časopisoch LUK, Slovenské smery, DAV a Elán nevydal knižne, hoci boli obohatením vtedajšej poetickej produkcie. Angažoval sa ako socialistický literárny kritik v DAV-e. Poézii zostal verný i vo svojom pokuse o avantgardnú komédiu. Jeho hra Klietka, ktorá mala premiéru i v SND v Bratislave, je veršovanou satirou na ľudskú faloš, dvojtvárnosť a iné prejavy meštiactva. Súčasne je oslavou lásky a obranou práv zaľúbencov. Cyklickou básňou Valpurgina noc (1942) Bezek citlivo reagoval na pohnuté časy druhej svetovej vojny. Jeho posledná básnická zbierka Bol Váh čiernobiely (1948) je výberom veršov od konca 30-tych rokov do času vydania. Tematicky zhrnula protifašistické a protivojnové básne a je dokladom básnikovej cesty od zložitej metaforiky k zjednodu-
šenému výrazu.
Kveta Slyšková
Dúbravské čerešienky zakvitli do múzea
Materská škola Ožvoldíkova spustila projekt, ktorý sa venuje tradíciám a folklórnym prvkom Dúbravky. Deti by sa mali neskôr obliecť aj do dúbravských krojov.
„Kedysi neexistovali mobily, áno aj taká bola doba, a vojaci si dávali signály takouto trúbkou,“ názorne a príbehom približuje dejiny správca Dúbravského múzea Ľubo Navrátil. Počas júna sa totiž múzeum zaplnilo malými Dúbravčanmi, „čerešienkami“. 
Presne taký má názov projekt Materskej školy Ožvoldíkova, ktorý sa venuje mapovaniu folklórnych prvkov mestskej časti, dejinám a tradíciám, a jeho súčasťou bola aj návšteva  Dúbravského múzea. 
Dve skupinky škôlkarov sa zoznámili s najstaršími dejinami Dúbravky, zbierkou sekier, skamenelinami a napríklad aj obrovským roháčom. Správca múzea priblížil, dokonca aj názorne udalosti takzvanej Lamačskej bitky pred 150 rokmi. 
Okrem artefaktov a histórie sa deti stretli v múzeu aj so starostom Martinom Zaťovičom, spoločne vyskúšali husársku baranicu i vojenskú prilbu. Doobedie v múzeu tak bolo o učení sa zážitkom.
Projekt Materskej školy Ožvoldikova pod názvom Dúbravské čerešienky nie je však len o návšteve múzea. Mapuje základné folklórne prvky - jednoduché tanečné kroky, piesne, riekanky z Dúbravky. Deti nám po prehliadke múzea preto aj spontánne zaspievali. 
Dúbravské čerešienky majú pokračovať neskôr počas roka aj vystúpeniami. V Dúbravskom múzeu bola s deťmi aj krajčírka obzrieť dúbravské kroje.
Pri vystúpeniach by sa totiž mali malí speváci a tanečníci z Materskej školy Ožvoldíkova  v budúcnosti obliecť do krojov, samozrejme dúbravských.  
 (lum)
Vybraní žiaci dostali za odmenu výlet
Ako odmenu za celoročnú prácu vybraní žiaci z dúbravských základných škôl putovali po pamätihodnostiach Dúbravky. Mali tak možnosť lepšie spoznať naše okolie. 
Tridsaťpäť žiakov v sprievode svojich učiteliek sa stretlo počas júna, aby spoznávalo Dúbravku. Miestny odbor Matice slovenskej v Dúbravke v spolupráci s Oddelením školstva a projektových činností a Dúbravským múzeom zorganizovali totiž 16. júna prechádzku po desiatich vybraných miestach, pamiatkach či pamätihodnostiach Dúbravky. Pri žiadnej zastávke poznávacej exkurzie nechýbal výklad.
Žiaci sa stretli pred Kostolom Ducha Svätého a odtiaľ postupne prešli všetky naplánované zaujímavosti Dúbravky. Na záver si oddýchli na pikniku pri ohníku a opekaní špekáčikov. Počasie prialo výletu, poznávaniu aj spoločnému opekaniu.
Spoznávať Dúbravku, jej pamiatky, pamätihodnosti a stavby budú môcť aj dospelí. Miestny odbor Matice slovenskej v Dúbravke totiž vzhľadom na minuloročné úspešné podujatie zorganizuje aj tento rok  7. júla vychádzku na spoznávanie pamiatok mestskej časti. Začína sa o 16-tej pred Kostolom Ducha Svätého. Všetci sú vítaní.
(ks, zm)
Oslava otcov? Súťaže, hudba, zábava
Hudba, mašle vo vlasoch, farebné sukne. Ľudovými tancami a spevom žijú aj deti v Materskej škole Cabanove. Tradičným krokom tu deti už tradične učí tunajšia pedagogička Janette Ivanová. Prevažne rodičom, no aj ostatným hosťom sa predviedli počas takzvaného Dňa otcov. V júni si tento deň programom, súťažami a spoločnými chvíľami pripomínajú viaceré z dúbravských materských škôl.
V areáli na Cabanovej sa na úvod tancovalo, potom akciu otvoril ako otec starosta Martin Zaťovič, neskôr sa súťažilo, ochutnávalo, spoznávalo. Ihrisko materskej školy tak na jedno poobedie nepatrilo len deťom, ale aj ich rodičom.                                     
Foto: Lucia Marcinátová
Na plachtách, tyči aj na kladine. Ariwa spája deti aj dospelých
Fit a Gym. Ariwa centrum pre gymnastiku, cvičenie, akrobaciu. Z  Lamača sa presťahovalo do Dúbravky. Nápisy na chodníkoch, šípky, namaľovaný názov na stene. Všímavejší sa pristavia, zaujímajú sa, niektorí len prechádzajú okolo, viacerí vyskúšali, alebo chodia pravidelne. Ariwa Fit v staršom objekte na Harmincovej ulici.  Tunajšia biela budova ožíva tancom a pohybom. Nazreli sme do priestorov jedného tunajšieho centra, ktoré tu pôsobí. Vďaka namaľovaným šípkam Ariwa Fit.sk sme trafili ľahko.
Malí veľkí gymnasti
Niekdajšie priemyselné priestory  zmenili žinenky, zrkadlá, koberce, lavičky, kladina a iné pomôcky športovej gymnastiky. Pri našej návšteve tu akurát trénovali – cvičili najmenší, skupina prípravky nazvaná Baby gymnastika od 3 – do 5-tich rokov. 
Malé gymnastky, tanečnice, medzi dievčatami aj jeden chlapec. Dozvedáme sa, že skupinka najmladších je zmiešaná – dievčatá aj chlapci spolu. Prebieha rozcvička, ktorú  s trénerkou nadšene dáva aj mladá asi štvorročná slečna. Prijímačky či talentovky do skupiny sa vraj nerobia, nábor robí Ariwa Fit v septembri. 
 Spočiatku je vraj záujem veľký, berú teda všetkých, postupne sa totiž vykryštalizuje skupinka s detí, ktoré majú záujem, chuť, no aj výdrž chodiť cvičiť pravidelne.
Deti aj dospelí
Ariwa Fit však zďaleka nie je  len o cvičení pre malé deti. Na podrobnosti, čo všetko sa ukrýva pod týmto názvom, sme sa opýtali Diany Horváthovej Hajdin, ktorá spolu  centrum s mamou rozbehla. 
„Ariwa Fit centrum pohybu pre dospelých, kde ponúkame mnohé zaujímavé skupinové cvičenia, čoho súčasťou je aj občianske združenie Ariwa Gym - gymnastická a akrobatická  škola pre deti,“ hovorí.
Dozvedáme sa, že ide v podstate o rodinný podnik.  Na začiatku bola myšlienka - nové cvičenie Fly Jóga. Na Slovensku sa podľa Diany začala cvičiť práve v štúdiu Ariwa Fit a venovala sa jej Diana so svojou mamou Michaelou Horváthovou.  Tá už pred rokmi robila Gymnastiku pre deti, čo doplnilo prvotnú myšlienku. 
„Postupne sa k nám pridali ďalšie dve inštruktorky, a to Alexandra Machovičová a Lucia Šenková, ktoré sa stali neodmysliteľnou súčasťou Ariwi,“ hovorí Diana. „Po presťahovaní do Dúbravky sa k nám doplnil aj tím dievčat  P.S. Pole Dance a Nelka inštruktorka Jógy a Powerjogy.“
Z Lamača do Dúbravky
Ariwa Fit ako centrum pohybu a tanca pôsobilo totiž predtým päť rokov v Lamači. Do Dúbravky do priestorov na Harmincovu sa sťahovali koncom minulého roka, kde od januára pôsobia.
„V Lamači sme mali menšie priestory, ktoré nám v posledných rokoch už nestačili. Hľadali sme väčšie priestory v okolí a hlavne v Dúbravke, keďže väčšina našich zákazníkov bola odtiaľ,“ dodala Diana.

Na plachtách aj na kladine
Aj v Dúbravke Ariwa Fit spája Ariwa Gym, čiže gymnastickú školu pre deti od troch rokov, ktorá sa venuje športovej gymnastike skupiny ,,C“ a pohybovej gymnastickej príprave pre všetky deti. 
„Deti sa tu môžu naučiť aj akrobacii na ,,plachtách“ známej ako aj Fly Jóga, Aerial Sling a Aerial Silks aj akrobacii na tyči známej ako Pole Dance. Pre deti pripravujeme celoročne rôzne športové a zábavné akcie a cez školské prázdniny ponúkame denné pohybové tábory,“ približuje Diana. „Cvičenia pre deti fungujú formou krúžku, kde sa nábor detí koná na začiatku školského roka. Pokiaľ nie sú skupinky plné,  je možné sa pridať aj počas roka. Ponúkame taktiež možnosť cvičiť na základe jednorazových vstupov nezáväzne na Gymnastike Free. Možností je viac, aby si každý našiel systém, ktorý mu vyhovuje.“
Malým gymnastom v Ariwa Gym sa darí a zbierajú úspechy na gymnastických súťažiach skupiny ,,C“. Za posledný rok obsadila Dalia Ondrušová dvakrát prvé miesto v oblastnom kole Západoslovenský kraj, tretie miesto v kategórii najmladšie žiačky si odniesli  Natália Besedičová a Ema Bakšová a v kategórii predškoláčky tretie miesto - Emily Lukačovič. V rámci celého Slovenska obsadila Ariwa Gym 2. a 3. miesto.

Dospelí v skupinách
Pre dospelých sú v Ariwa Fit rôzne skupinové cvičenia, napríklad cvičenia pre zdravie ako Pilates a Joga, akrobatické cvičenia Fly Jóga,  Pole Dance, gymnastika pre dospelých, kondičné a posilňovacie  cvičenia TRX, HIIT, Pure Bar Form. Vstupy sa platia jednorazovo, nahlásenie prebieha prostredníctvom rezervačného systému na  webovej stránke www.ariwafit.sk. 
Ariwav lete neprázdninuje. Už piaty rok organizuje denné športové tábory, miesta ešte sú.
„Sú určené pre všetky deti od 4 rokov, ktoré majú radi pohyb, nie len pre členov a deti ktoré nás už navštevujú,“ vysvetľuje a pozýva Diana. „Pre deti máme pripravené rôzne aktivity: - gymnastiku, akrobatickú školu, tanečnú školu, tvorivé dielničky, rôzne hry a súťaže.“
Tábor ponúka celodennú stravu, funguje od 7:30 ráno do 17:00 a pre dobrodruhov aj možnosť nočného pobytu v telocvični.
Či už v lete tábor, alebo  od septembra trošku gymnastiky, posilňovania i akrobacie na plachtách, taká je Ariwa Fit aj Gym. Pohyb, ktorý oživil starú budovu na Harmincovej.
Lucia Marcinátová
Tip na výlet: Rarity - mlyny a drevený most
Dúbravskí v rámci spoznávania Slovenska navštívili Žitný ostrov, menovite zachované dunajské kolové a plávajúce vodné mlyny a Ostrihom. Na exkurzii sa stretlo pol stovky seniorov.
Seniori  Jednoty dôchodcov v Dúbravke pokračujú v spoznávaní Slovenska a aj okolitých krajín. Počas júna oboznámili s históriou vodného kolového mlynu v Jelke.  Mlyn pochádza z roku 1894 a je považovaný za stredoeurópsku raritu. 
Po úplnej  rekonštrukcii v roku 1993 je  súčasťou múzea. 
Navštívili aj prírodný areál plávajúceho vodného mlyna, ktorý sa nachádza neďaleko mesta Kolárovo v juhozápadnej časti Žitného ostrova. 
Areál mlyna leží na polostrove, ktorého hranice tvoria toky Malého Dunaja a Váhu a je tiež kultúrnou pamiatkou.  
K ďalšej pozoruhodnosti  tohto územia patrí drevený most pre peších s dĺžkou 86 metrov, ktorý sa  radí medzi najdlhšie v  Európe.
Poslednou zástavkou  exkurzie, ktorej sa zúčastnilo 50 seniorov, bola katedrála Panny Márie a svätého Adalberta (Vojtecha), teda Ostrihomská bazilika.
Bazilika s kláštorom benediktínov je sídelnou katedrálou maďarského primasa  Ostrihomsko-budapeštianskej arcidiecézy. 
Je najväčším kostolom Maďarska a patrí medzi najväčšie sakrálne stavby  Európy. V celosvetovom meradle je na osemnástom  mieste. V katedrále seniorov najväčšmi zaujala klenotnica so sakrálnymi exponátmi a prekrásny výhľad z kopule baziliky na Ostrihom,  Štúrovo a široké okolie.
Ján Molnár, 
predseda JDS v Dúbravke
Materské školy počas leta

Aj v materských školách budú mať prázdniny. Celé leto bude musieť mať zatvorené MŠ Nejedlého.
 Dopriať deťom prázdniny, je podľa psychológov podstatné aj v materskej škole. Počas letných prázdnin budú preto materské školy v Dúbravke otvorené na striedačku. 
Dôvodom sú tiež rekonštrukčné práce, ktoré budú prebiehať materských školách a aj čerpanie dovoleniek.
Materské školy budú počas prázdnin otvorené nasledovne:
Mesiac júl: Bazovského, Galbavého, Pri kríži, Sekurisova, Ušiakova.
Mesiac august: Cabanova, Damborského, Ožvoldíkova,  Švantnerova.
Materská škola Nejedlého bude pre rekonštrukciu Základnej školy Nejedlého zatvorená počas celých prázdnin, dôvodom je hluk aj bezpečnosť detí. O náhradných materských školách budú rodičov informovať vždy v materskej škole, ktorú dieťa navštevuje.
Kam s deťmi cez leto? Ani v Dúbravke nie je nuda
Dúbravská samospráva a rôzne neziskovky, kluby či združenia organizujú počas letných prázdnin tábory pre školopovinné deti. Ak ešte nemáte vybrané, alebo zvažujete, tu je malý prehľad.

Dúbravský ateliér pri miestnom úrade organizuje Letný tábor umeleckých remesiel, ktorý v ôsmich týždňových turnusoch od 4. júla ponúkne umelecko-remeselné krúžky (košikárstvo, korálky, koža, drevo, maľba, modelovanie, fotografovanie) doplnené o poznávacie prechádzky po okolí, návštevu múzeí a podobne.
Mottom letného tábora je aktívna duševná rekreácia detí, výchova k umeniu v inšpiratívnom prostredí mestskej časti Dúbravka, posilnenie lokálpatriotizmu a znalostí dejín svojho rodiska.   V cene 60 eur na týždeň sú obedy pre deti, pitný režim, materiál na tvorbu, cestovné a odmena lektorovi. 
Tábor sa koná v komunitnom Centre rodiny na Bazovského ul. 6. Bližšie informácie: navratil@dubravka.sk, 0918 422 806

Klokan aj La Portella
Centrum voľného času Klokan organizuje počas „bodkovaného“ leta 7 táborov, ktoré sa konajú v Dúbravke (Pekníkova 2, kde centrum sídli), ale aj v rôznych častiach Slovenska (Čertov, Smolenice a pod.). Tematicky sú tábory Klokana zamerané na šport, cyklistiku, tvorbu, dobrodružstvo i základy bojových ninja umení. Podľa miesta konania sa cena (vrátane obedov) pohybuje od 60 do 170 eur. Info na cvcklokan@gmail.com, 
Základy španielčiny a rôznych tanečných  štýlov si záujemcovia môžu osvojiť v obľúbených denných táboroch La Portella. Okrem tanca, španielčiny a hodobných-animačných programov La Portella sľubuje aj zaujímavých hostí. Cena 110 eur (30 eur/ deň. Bližšie info laportella.sk

Tanec a šport
Denné tábory ponúkajú aj rôzne športové či tanečné združenia. Napríklad Ariwafit, športové centrum pre deti, poledance, skupinové cvičenia či gymnastiku, ktoré pôsobí v objekte na Harmincovej. Ide o denné športové tábory. Cena sa pohybuje okolo 100 eur na týždeň, vrátane programu, stravy a pitia. Viac na ariwafit.sk.
Pre svojich športovcov a tanečníkov organizujú počas leta tábory napríklad aj v Tanečnom klube District Dance či Škola Breaku.
(luna,lum)
Pred kostolom bolo vidieť poníky, trampolínu aj Klnku
Trampolína, poníky, skákací hrad, petang, šípky, medy, malinkovky, koláče. Na treťom, hoci vraj stále nultom ročníku takzvaného Farfestu pred Kostolom Ducha Svätého, bolo veselo, športovo, chutne i voňavo.
Podujatie pod názvom Farský deň rodiny v Dúbravke organizovala fara Rímskokatolíckej cirkvi v Dúbravke. Poobedie poslednej májovej nedele sa tak priestranstvo pred Kostolom Ducha Svätého zaplnilo a žilo to tu až do začiatku podvečernej omše o pol šiestej. 
Na úvod akcie zatancovali deti z folklórneho súboru Klnka, všetkých pozdravil aj katolícky farár Dúbravky Miroslav Bederka a príjemnú zábavu zaželal aj starosta Martin Zaťovič. Ako povedal, potešilo ho, že ľudia vyšli von , aby trávili čas spoločne, a nie doma pred televízormi. O tom, že ich bolo dosť, svedčila plná lúčka pri kostole, rady pre trampolínou či pri čakaní na vozenie sa na poníkoch.
Deti, no aj dospelí sa zapájali do športovania, aktivít a hier.  Šikovnosť sa dala odskúšať a rozvíjať aj v rámci kreatívnych dielni. 
Počas aktivít sa zbierali pečiatky, nakoniec prišlo vyhodnotenie a hľadanie cesty na miesto spoločnej grilovačky s programom v Centre rodiny. Spoločne strávené poobedie sa podľa úsmevov účastníkov vydarilo, viacerí sa lúčili so slovami: „Vidíme sa na ďalšom možno opäť nultom ročníku“.
(lum)
V Dúbravke sa spojilo tradičné Mexiko so súčasným
Už 18 rokov na konci mája patrí kultúrny dom v Dúbravke Mexiku. Krajine plnej kontrastov. 

Podujatie Dni mexickej kultúry predstavuje tak už roky  v našom kultúrnom dome mexické čaro, ľudí, no najmä tradície a kultúru krajiny. Akciu organizuje občianske združenie Priatelia Mexika, tanečný súbor Magisterial, Dom kultúry Dúbravka, Mexické veľvyslanectvo v SR so sídlom vo Viedni, Ekonomická univerzita v Bratislave a ďalší.
Tento rok sa organizátori snažili podľa slov Danky Paštékovej z občianskeho združenia Priatelia Mexika, zakladateľky a umeleckej vedúcej súboru mexických tancov Magisterial, prepojiť tradičný mexický folklór a súčasnosť. Pri pohľade na diela vystavené od dnes galérii kultúrneho domu niet pochýb, že sa to podarilo.
Šperky, ozdoby, šatky, tričká či tašky, ktoré upútajú na prvý pohľad . Farebné a nápadité ako Mexiko.  Frida Kahlo v rôznych podobách, kvety, sombrera, ruže, strapce, ornamenty.  
„Sú to výrobky jednoduchých ľudí z Mexika, ktoré to tradičné mexické obohatili novým dizajnom,“ prezrádza Danka Paštéková. Po skončení výstavy sa dali odkúpiť a podporiť tak aj mexických tvorcov
Sama Paštéková navštívila Mexiku niekoľkokrát. Prvý raz v roku 1980 a ako hovorí, vtedy sa zaľúbila. Ako organizátorka dúfa, že podujatie . o mexickej kultúre vydrží aj do budúcna, aspoň kým neoslávi dvadsiatku.               
(lum)
Veselé krpce: Spojenie rocku a folklóru na jednom pódiu
Veselé krpce, jedinečné spojenie tanca a hudby malo premiéru v sobotu, 28. mája v Dome kultúry Dúbravka a vzniklo predstavenie, ktoré prinieslo množstvo zábavy. 

Slovo dalo slovo a myšlienka sa premenila na skutočnosť. Detský folklórny súbor Klnka, ktorého materskou scénou je Dom kultúry Dúbravka, reprezentuje po celom svete tradície slovenského ľudového umenia i rozmanitosť jeho prejavov a kapela Kochanski, ktorá vznikla na podnet splnenia sna dnes už nebohého speváka, autora, textára Mariána Kochanského, lídra populárnej kapely Lojzo, predstavili spoločný projekt.
Členovia kapely Kochanski si krátko po príchode na scénu obliekli tradičné vesty a odštartovali takmer dvojhodinovku plnú zábavy. Nedá sa napísať, kto koho sprevádzal pretože toto vystúpenie bola symbióza hudby a tanca. Kvalitný spev, výborná hudba, tradičné tance z viacerých regiónov a nádherné kostýmy, toto a ešte omnoho viac, mohli diváci vidieť. Počas vystúpenia predviedlo cez 70 detí svoju šikovnosť, najmladšie z nich mali len 4 roky. Členovia oboch zoskupení si to naozaj užívali a táto energia sa niesla celou sálou. Diváci tlieskali, spievali, pohupovali sa na kreslách, deti v hľadisku tancovali a smiali sa. O tomto netradičnom, no o to zaujímavejšom projekte budeme s určitosťou ešte veľa počuť. 
(zm)
Priestor pred kulturákom patril Majstrovi N aj čerešniam
Sviatok detí neprekazilo ani počasie. Juniáles bol o čerešniach na všetky spôsoby.
Slniečko, bezvetrie, teplo a málo ľudí, skupinky, prichádzajúci. Onedlho veľa ľudí, výskajúce deti, zábava, spev, no aj zamračenie a hrmenie. Taký bolo tohtoročný deň venovaný deťom pred Domom kultúry Dúbravka. Hlavné však ostalo program a dobrá nálada.
Rozprávkový program so súťažami TV Minimax neprekazil ani záverečný dážď, všetko sa dokončilo vo vnútri kultúrneho domu, kde deti až do záverečnej zabával Majster N.
Akcia predtým prebiehala vonku, kde boli vystúpenia, skákacie hrady, trampolína, športové disciplíny, vodné hasenie a ukážky Dobrovoľných hasičov z Dúbravky.    
Na pódiu sa striedali tanečníčky z tanečnej školy La Dansa, len 11-ročná speváčka Sophia Laura Molnárová či kúzelník a aj bláznivé kúzla Majstra N.
Veselo, príjemne a najmä čerešňovo bolo aj na tohtoročnom Čerešňovom juniálese. Začalo to tradíciami v rámci pásma Miestneho odboru Matice slovenskej a pokračovalo to reálnymi čerešňami. V koláčoch, čerešňovom strapci, no aj v piesňach či súťažiach. Do tanca i na počúvanie zahrala najskôr Country kapela Oukey a neskôr pre mladších DJ Milan Lieskovský. 
(lum)
Operné hviezdy zagratulovali koncertom
V sobotu 18. júna sa v Domu kultúry v Dúbravke stretli hviezdy opernej hudby pri príležitosti životného jubilea Petra Oswalda, tenora, ktorý je viac než 40 rokov obyvateľom našej mestskej časti.
Čas koncertu sa približoval, miesta v sále zapĺňali. Hľadisko bolo plné do posledného miesta a ľudia stále prichádzali. 
Toto sú tie momenty, keď majú umelci úžasný pocit, že to, čo robia a milujú, má význam. 
Koncert sa začal príhovorom   Gréty Švercelovej, ktorá je jednou z prvých operetných partneriek Petra Oswalda. 
Speváčka pozvala na pódium oslávenca, ktorému prišiel zagratulovať starosta Martin Zaťovič, ktorý si koncert vychutnal v sprievode manželky Zdenky Zaťovičovej. Už po prvom zaspievanom tóne všetci v hľadisku vedeli, že to bude silný zážitok. Sálou sa rozliehali najznámejšie árie, speváci a speváčky nám prostredníctvom spevu odovzdávali neskutočné množstvo emócií, precítili sme šťastie, lásku, utrpenie či radosť.
Fenomenálny spev sa striedal s obrovským potleskom. Na jednom pódiu sa stretli Martin Babjak, Martin Malachovský, Jitka Sapara – Fischerová, Gréta Švercelová, Peter Oswald, Ján Galla, Ludo Ludha, Vasiľ Hricák.
Koncert bol teda  sviatkom pre všetkých, ktorí prišli, ale najmä pre oslávenca Dúbravčana Petra Oswalda.  
Ku gratuláciám sa pridáva aj naša redakcia.
(zm)
Dúbravskí školáci zo Sokolíkovej uspeli pod Tatrami
V celosvenskej súťaži Biodiverzita zíťazili žiaci z dúbravskej školy. Za odmenu dostali výlet.

V priestoroch Tatranskej galérie v Poprade sa uskutočnilo celoslovenské finále súťaže Biodiverzia okolo nás – keď vďaka biodiverzite moje mesto ožije.
Víťazom už 10. ročníka školskej súťaže zameranej na vytváranie a prehlbovanie pozitívneho vzťahu detí k životnému prostrediu sa stala 4.B trieda z dúbravskej Základnej školy Sokolíkova. Jej žiaci si toto krásne umiestnenie vybojovali vďaka svojmu projektu, ktorý v konkurencii ďalších viac ako 130 prác zaujal najviac.  Počas júna prišiel deťom zablahoželať aj starosta Dúbravky Martin Zaťovič, oceňovanie prebiehalo v priestoroch školy.

39 škôl
Školské projekty spoločnosti Veolia Energia sú už tradične určené žiakom prvého stupňa základných škôl a prebiehajú v slovenských mestách a obciach, v ktorých Veolia Enegia pôsobí. Počas svojej desaťročnej histórie si získali množstvo priaznivcov – doteraz sa do nich zapojilo približne 40-tisíc detí. 
“V tomto školskom roku sme sa vďaka veľkému ohlasu medzi pedagógmi i žiakmi rozhodli vrátiť k veľmi úspešnej téme – k téme biodiverzity. Ich záujem nás opäť milo prekvapil. Do súťaže sa tentoraz prihlásilo vyše 3 100 detí z 39 základných škôl z 15 miest a obcí,“ povedal Miroslav Kot, generálny riaditeľ spoločnosti Veolia Energia Slovensko, a. s. 

Čo by chceli deti ochraňovať
Úlohou žiakov bolo vybrať živočíšny alebo rastlinný druh, ktorý by chceli ochraňovať alebo navrátiť do svojej lokality. Mali ho nakresliť alebo odfotografovať a napísať text, v ktorom by vysvetlili svoj výber, objasnili, prečo je tento druh užitočný, a navrhli, ako je ho možné chrániť. Na konci textu mali uviesť otázku pre vedca, ktorý sa špecializuje na otázky životného prostredia.
 Žiakom i učiteľom pomáhali pri práci učebné materiály, ktoré ich sprevádzali celou súťažou. S cieľom lepšie pochopiť tému Veolia Energia obohatila projekt o sprievodné aktivity formou interaktívnych prezentácií. Podieľali sa na nich viaceré odborné organizácie -- Štátna ochrana prírody SR, Slovenská agentúra životného prostredia, Lesy SR, dobrovoľníci Zelenej školy a ďalšie. Záštitu nad súťažou prevzalo Ministerstvo životného prostredia SR. 

Naši školáci šli na výlet
Do národného kola v Poprade, ktoré sa konalo symbolicky práve v týždni, keď si pripomíname Medzinárodný deň biodiverzity, postúpili najlepšie práce z regionálnych kôl. Odborná porota hodnotila nápaditosť a originalitu výtvarných prác, ale aj sprievodných textov, ako i pochopenie témy z hľadiska dôležitosti ochrany životného prostredia. Z hlavnej ceny – celodenného výletu s programom nabitým rôznymi aktivitami -- sa tešili žiaci 4.B triedy zo ZŠ Sokolíkova v Bratislave. Na druhom mieste sa umiestnila 3.T trieda zo ZŠ Park Angelinum v Košiciach a tretie miesto získali žiaci 2.A triedy zo ZŠ Záborského vo Vrábľoch.					
(red)
Dúbravské rozprávky
Puding na nákupoch
Jedného dňa, len čo sa po daždi vyjasnilo, vybral sa kocúrik Puding na nákupy. Od Pani Ružovej dostal dôležitú úlohu – priniesť múku na koláče.
Kocúrik si vykračoval z obchodu s ťažkým nákladom. Občas zastal, odfúkol si. Keď si však predstavil, ako si večer pochutná na dobrých koláčikoch, hneď pridal do kroku.
Znenazdajky, ozvalo sa z farebného lístia: „Haló, mladý pánko, stojíte mi na nohe!“ Puding sa tak preľakol, až mu taška spadla z labiek rovno na bodliaky.
„Dobrý deň, lístie! Netušil som, že vieš rozprávať..“ nesmelo sa ozval prekvapený Puding.
„Aké som ti ja lístie, nože zdvihni vysoko svoju labku a dobre sa pozri! Ja som dážďovka Magda, teší ma!“
Hneď sa domov kráčalo veselšie! Aby cesta lepšie ubiehala, dážďovka Magda dávala kocúrikovi hádanky:
„Vieš, kedy môžeš stretnúť dážďovku?“
Puding zakýval fúzikmi a tuho sa zamyslel: „Hmmm... nuž asi vtedy, keď sa nedívam pod nohy?“

„Si ty ale pekné číslo Puding!“ rozosmiala sa Magda. „No predsa po daždi! Odpoveď je skrytá aj v našom mene! DAŽĎ-OV-KA“
„To ty si číslo, Magda, odkedy spolu kráčame, akoby bol nákup každým krokom ľahší! Nie si ty náhodou čarovná dážďovka?“
Puding nestačil ani dopovedať a z roztrhanej tašky vypadli posledné zrnká múky. Zafúkal letný vetrík a rozsypanú múku rozfúkal kadeeee-tadeeee.
Odrazu sa všade belelo, akoby sniežik padal. Dážďovka Magda sa preľakla, že sa s Pudingom prerozprávala až do zimy. Šup ho, chytro sa zavŕtala do zeme, a už jej nebolo.
„Ach, čože sa stalo s mojou múkou!“ zabedákal Puding.
To už ale pribehla na pomoc Pani Ružová. Usmiala sa na Pudinga:
„Kde si sa ty túlal, mačiatko moje? Hádam si po bodliakoch nákup nosil? Pozri, taška je celá deravá! Kým si bol preč, našla som v komore ešte trošku múky. Nože, poď domov, upiekla som bábovku!“
Kocúrik sotva vyjachtal: „Prepáč mi, nevšimol som si... Nabudúce si budem dávať väčší pozor...
Ale, priniesol som domov aspoň jednu hádanku – uhádnete deti?
Jedna noha, telo celé,
plazí sa to, had to nie je.
Vychádza von zo zeme,
keď sa dáždik preženie.
Čo je to?                                                     
 Zuzana Tkáčiková
Kúpalisko za pár minút, more do hodiny
Leto je tu a k nemu neodmysliteľne patrí voda, opaľovanie, plážové hry. V školách sa uzatvárajú známky a deti sa tešia na prázdniny. To bola jedna z motivácií, ktorá nás priviedla k zmapovaniu kúpalísk v okolí Dúbravky.  Okrem známeho Kúpaliska Rosnička, sme nazreli aj na druhé najbližšie kúpalisko - do Lamača. Kto chce však zažiť kúsok „prímorskej“ atmosféry a pláž, odporúčame vydať k najväčšiemu stepnému jazeru v Európe blízko našich hraníc.
Dúbravské kúpalisko Rosnička objíma les. Privítalo nás krásnym upraveným areálom plným zelene. Novinkou tento rok je detské ihrisko s preliezačkami, hojdačkami a pieskoviskom. Pre väčších tu je taktiež množstvo atrakcií.
K dispozícií sú pingpongové stoly, volejbalové ihrisko a stroje na cvičenie. Veľká šmykľavka je takisto ako minulé roky v prevádzke. Schladiť sa môžu návštevníci v troch bazénoch, vo veľkom, plaveckom bazéne s teplotou vody okolo 24 stupňov, stredný bazén s rovnakou teplotou vody a pre najmenších je tu detský bazén s denne menenou vodou zohrievanou na 31 stupňov.

Lamač  - zeleň áno, tobogan nie
Kúpalisko Lamač pôsobí pokojnejším dojmom, je obklopené zeleňou a ruch mesta tu úplne zaniká. V porovnaní s Rosničkou pôsobí menšie, no vybavením okrem toboganu, ktorý má dúbravské kúpalisko, nezaostáva.  Tiež sa tu nachádza plne vybavené detské ihrisko, volejbalové ihrisko, pingpongové stoly. Veľký plavecký bazén s teplotou vody podobne okolo 24 stupňov, stredný a bazénik pre najmenších, aj tu s denne menenou vodou.
Obidve kúpaliská sú vybavené sociálnymi zariadeniami a dostatkom prezliekarni. Fajčenie je zakázané na oboch kúpaliskách. 
Bratislava má aj ďalšie kúpaliska-  Delfín, Tehelné pole, kúpalisko Rača, Krasňany či petržalské Letné kúpalisko Matadorka. Vyberať je z čoho, kto chce vyskúšať aj niečo iné, neďaleko je kúpalisko v Hainburgu. Láka na kvalitné služby, čistú vyhrievanú vodu, tobogán i skokanskú vežu pre starších. Plusom je aj zeleň a tieň. Za kúpanie v Rakúsku platí dospelý 5 eur.
Dobré služby, prírodu a atmosféru borovicových lesov Záhoria núka Bio-Bazén Borovica s areálom Kamenný mlyn so športoviskom v Plaveckom Štvrtku. Bazén má 80 metrov, pre deti je k dispozícii detský bazén aj ihrisko.

Na pláže, poďme na pláže,
tam sa všetko ukáže
Kto uprednostňuje kúpanie na jazere či takzvaných prírodných kúpaliskách, môže  v Bratislave vyraziť na Zlaté piesky, kde sa za vstup platí, alebo sa bezplatne okúpať na Kuchajde, Veľkom a Malom Draždiaku v Petržalke, na jazere v Rusovciach či vo Vajnoroch.
Komu však chýba pocit pláže, môže sa vydať k „moru“, len 60 kilometrov od Bratislavy, teda k Neusiedlersee. Toto Neziderské jazero nemá síce slanú vodu a pre svoje blatisté dno ani priezračnú vodu, no nechýbajú vlny, vánok, surfisti, hrady z piesky a pohodová dovolenková atmosféra. Popri jazere, ktoré je 36 kilometrov dlhé, 6 až 14 kilometrov široké, je niekoľko pláži, jazerných  kúpalísk - Breitenbrunn, Neusiedl am See, Mörbisch am See, Rust a Podersdorf am See či  Weiden am See, ktoré sú vďaka službám a ihriskám ideálne pre rodiny a deti.
Vstupné sa pohybuje okolo 5,50 pre dospelého na deň, keď chcete spoznať oblasť lepšie, odporúčame takzvanú Neusiedler See Card. S ňou už potom nemusíte riešiť žiadne dotačné vstupné na jazerné a plážové kúpaliská či vstupné do múzeí a exkurzií po Národnom parku Neziderské jazero Seewinkel. Karta tiež ponúka rôzne zľavy, napríklad na požičanie bicykla i plavbu kompou.
 Neusiedler je totiž okrem vody aj rajom pre cyklistov.  Okolo jazera vedie cyklocesta B10 Neusiedler See-Radweg. Je dlhá 133 kilometrov.
Kúpať sa v jazere či na kúpalisku, polihovať pod borovicami Záhoria alebo aktívne spoznávať Rakúsko z bicykla. Stačí si vybrať, za dovolenkovým oddychom to z Dúbravky nie je ďaleko.
Zuzana Morávková, 
Lucia Marcinátová
Nové šatne, tribúna i umelá tráva 
V roku 1948 zavítal futbal aj do Dúbravky. Po spoločenských a politických zmenách prešli Futbalový klub Dúbravka (predtým Slovan Dúbravka, TJ BAZ Dúbravky a CRA) i areál rôznymi zmenami. Tá najväčšia však prichádza teraz.                                                                                                    
Počas predposledného májového víkendu odohrali muži a prípravky stretnutia, ktoré na dlhé mesiace nebudú mať pokračovanie. Prečo? Návštevníci týchto zápasov zaregistrovali, že sa tam niečo deje. Hovorí majiteľ a predseda klubu od roku 1985 až doteraz  Miroslav Janky: „Rozhodli sme pre rozsiahlu rekonštrukciu celého areálu. Začali sme už v polovici mája, keď sme zbúrali staručkú tribúnu a zväčšili priestor vybudovanie novej prevádzkovej budovy. Už sme zbúrali aj staré šatne.“                                                                                                                                
Čo všetko sa odohrá v najbližších dňoch, týždňoch a mesiacoch? „Ako som spomenul, postavíme novú väčšiu prevádzkovú tribúnu, kde bude niekoľko nových priestranných šatní a všetko čo k tomu patrí. Aj nová tribúna bude väčšia a modernejšia. A v neposlednom rade a veľmi dôležitom bude nová hracia plocha a to umelá tráva. A na celý areál si posvieti umelé osvetlenie.“
Asi v septembri by mala byť hotová len hrubá stavba, čo znamená, že na jeseň sa futbal v starej Dúbravke hrať nebude. Preto budú musieť dúbravské futbalové mužstvá po dohode so súpermi odohrať (ak budú súhlasiť) svoje stretnutia na ihriskách súperov, čo znamená, že na jar v roku 2017 budú hrať zasa všetky stretnutia doma.                                         
(pet)
Bilíkova doma druhá      
Víťazi obvodných kôl z Bratislavy, Pezinka, Senca a Malaciek sa zúčastnili bratislavského krajského kola v basketbale chlapcov (narodení 1. 1. 2000 a mladší). Finálového turnaja sa zúčastnilo sedem družstiev, ktoré boli rozdelené do dvoch skupín.  
Našu mestskú časť reprezentovalo v obvodnom kole iba Gymnázium Bilíkova, ktoré ho aj vyhralo. Žiaľ v Dúbravke sa žiadny turnaj v basketbale chlapcov neorganizoval. Bilíkova vedená Ivetou Klimovou, vyhrala v skupine všetky tri stretnutia. Vo finále krajského kola prehrala s víťazom druhej skupiny so Sencom po vyrovnanom priebehu. Dejiskom turnaja boli telocvične Gymnázia Bilíkova.
 ■ VÝSLEDKY – skupina B: Gymnázium Bilíkova – ZŠ Štúrova Malacky 32:23, - Gymnázium, L. Novomeského Tomášikova 36:32, - ZŠ Hlboká Bratislava 41:13. Finále: ZŠ J.G. Tajovského Senec – Gymnázium Bilíkova 41:32. O striebro Bilíkovej sa zaslúžili: J. Hutník, J. Kožányi, M. Kurina, F. Lepieš, R. Malovec, M.M. Mojžiš, Adam Novysedlák, Alex Novysedlák, F. Polóny a M. Sedlák.                          (pet)
Striebro aj žiačkam
V minulom čísle sme prinieslo informáciu, že na majstrovstvách Slovenska vo volejbale obsadili vo svojich kategóriách juniorky ŠŠK Bilíkova druhé miesto a kadetky dokonca sa stali ich víťazkami. 
Zahanbiť sa nedali o týždeň neskôr ani staršie žiačky, ktoré prehrali až vo finále a získali podobne ako juniorky striebro.
■ VÝSLEDKY - skupina B: ŠŠK Bilíkova – Stropkov 3:0, Nové Mesto nad Váhom - ŠŠK Bilíkova 0:3, ŠŠK Bilíkova – Brusno 3:0. Semifinále: ŠŠK Bilíkova – Volley Academy Žilina 3:0. Finále: Slávia UK Dráčik - ŠŠK Bilíkova 3:1.  Konečné poradie: 1. Slávia UK Dráčik, 2. ŠŠK Gymnázium Bilíkova, 3. MVK Frigolog Nové Mesto nad Váhom,...  8. VK Kúpele Brusno. Najlepšia hráčka: Simona Jelínková, najlepšia blokárka: Tereza Hrušecká (obe ŠŠK Bilíkova).                
(pej)                                                                                                                               
Suverenita mladých florbalistov
Florbal zapustil v Dúbravke hlboké korene. Najväčšiu zásluhu na tom má Marin Polák. Založil Športovú školu Galaktikos, kde združuje mladých adeptov tohto športu najmä z Dúbravky, ale aj z okolia. A v minulých dňoch dosiahlo družstvo mladšej prípravky Pri kríži–P. Horova veľký úspech.
Na majstrovstvách Slovenska v tejto vekovej kategórii nenašli premožiteľa, i keď odohrali sedem duelov. V skupine vyhrali všetkých päť stretnutí, väčšinou rozdielom triedy či dvoch, neprehrali ani v semifinále a suverénne si počínali aj vo finálovom stretnutí s Dolným Kubínom a zaslúžene si vybojovali titul majstra Slovenska.
 ■ VÝSLEDKY – skupina A: Galaktikos Pri kríži–P. Horova – FBC Grasshoper Žilina 11:5, - SŠK AES Lipany 17:2, - FBO Florko Košice 10:6, - Salmimng Trenčín 16:4, - NTS TK ZŠ Nemšová 16:6. Semifinále: Galaktikos – TBC Skalica 8:6, finále: Galaktikos – ZŠJM Žatva Dolný Kubín 10:6.                                                                                                                                      Víťazný káder Galaktikosu – brankári: Samuel Ostružiar (ZŠ Hrdličkova), Andrej Danko, hráči v poli: Samuel Jaseňák (kapitán), Martin Kompan, Marian Poliaček, Matúš Hruška, Matej Lehocký (všetci ZŠ Pri Kríži), Alex Brat (SZŠ Harmónia), Pavol Guba (ZŠ I. Bukovčana), Michal Veselovský (ZŠ Beňovského).
(pej)
Šéftrénerom Feneš
V ŠHK HOBA nastala pred nadchádzajúcou sezónou zmena na poste šéftrénera. Bližšie o nej hovorí športový riaditeľ klubu Braňo Semančík:
„Podpísali sme zmluvu Ivanom Fenešom, s bývalým trénerom mládežníckych hokejových reprezentačných výberov SR, ktorý bude v našom klube zastávať pozíciu trénera a šéftrénera CTM. Úlohou nového trénera bude zjednotenie herného systému nášho klubu, v spolupráci s ďalšími klubovými trénermi koordinácia prípravy všetkých ročníkov a sledovanie prípravy a výkonnosti talentovaných hráčov vo všetkých vekových kategóriách nášho klubu.“
(efý)
Župná olympiáda                                                                                                                                           Bratislavský samosprávny kraj plánuje na základe pozitívnych ohlasov z minulých rokov  uskutočniť 6. ročník športového podujatia pre seniorov s názvom „Župná olympiáda seniorov 2016.“  Olympiáda, ktorej sa zúčastní aj naša mestská časť, sa bude konať 23. augusta v zariadení Domov sociálnych služieb pre deti a rehabilitačného strediska ROSA. Vstupenkou pre každé družstvo bude vlastnoručne upečený domáci koláč, ktorého úspešnosť ohodnotia samotní účastníci v súťaži „O naj-
chutnejší župný koláč.“ Päťčlenné družstvá budú súťažiť v 7 disciplínach. Družstvo seniorov Dúbravky zostavia Zuzana Marková (koordinátorka Rady seniorov) a Braňo Semančík (predseda komisie športu).                              
(pet)
Deti sa zoznámili so squashovým kurtom
Pri príležitosti Medzinárodného dňa detí  zorganizovalo Imet squash centrum prezentáciu squashu pre žiakov zo základných škôl v Dúbravke. Deti sa tak okrem známych športov, ako je futbal či hokej, zoznámili so squashovým kurtom.
Prezentácia začala pár vetami o histórií a pravidlách hry, po nej nasledovala ukážka hry v podaní hráčov, ktorí aktuálne obsadzujú špičku slovenského rebríčka a neskôr si deti vyskúšali zahrať squash po skupinách.
Prezentáciu viedol Miroslav Masarčin, ktorý niekoľko rokov pôsobil ako reprezentačný tréner. Akcia sa vydarila, deti sa zabávali a dynamickosť  tohto športu ich naplno pohltila. 
(zm)
Prerozdelili trénerov
Začiatkom mája začali v ŠHK HOBA prípravné obdobie na sezónu 2016/17. Nakoľko prišlo k zmenám v súťažiach, boli v klube nútení prerozdeliť trénerov.
Družstvo (0.-2.ŠTH, U6-8) – hlavný tréner Ján Dragúň, tréneri Miroslav Huntata Mgr. Ivan Kovalík, Marek Marušiak, Martin Adamec, Ondrej Kubo, Jakub Jurjak. Družstvo (3.-4.ŠTH, U9-10) – hlavný tréner Ivan Kovalík, tréneri Miroslav Huntata Ján Dragúň, Marek Marušiak, Richard Mašlanka, Peter Briestenský. Mladší žiaci (5.ŠTH, U11) – hlavný tréner Filip Tallo, tréner Martn Gálik. Mladší žiaci (6.ŠTH, U12) – hlavný tréner Filip Tallo, tréner Martin Gálik. Starší žiaci (7.– 8. ŠTH, U13-14) – hlavný tréner Ľubomír Líška, tréner Lukáš Báčik. Kadeti (9. ŠHT, U15) – hlavný tréner Ľubomír Líška, tréner Richard Mašlanka. Dorast (U18) – hlavný tréner Ivan Feneš, tréner Daniel Iffka. Juniori (U20) – hlavný tréner Martin Gálik.                                          
 (efý)
DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia:  Mgr. Marcel Burkert (predseda), Vladimír Straka (podpredseda), Maroš Repík, Ing. Jana Jarošová, Jozef  Petrovský (členovia) * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk * Tlač: Mafra, a. s. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * ISSN 2453-854X * Vyšlo 25. júna 2016.